Engeri gy'okozesa ebikwetoolodde okubumba essigiri\nEnnaku zino abantu bangi bagamba nti, baagala okukola naye tebalina kapito gwe batandisa mirimu kyokka nga bw’otunuulira ebibeetoolodde yenna kapito gw’otosobola kumalawo.\nEmirimu mingi gye tubuusa amaaso kyokka nga gyetaaga kuyiiya oba kukozesa bwongo na mikono okusobola okugikola n’ofuna ssente nga bwe guli ku ssigiri z’ebbumba.\nSarah Namubiru, akolera mu kirombe ky’e Zzana - Kyeyagalire annyonnyola bw’akola ssente mu ssigiri z’abumba.\n“Bwe tuba tugenda okubumba essigiri, tusooka kusima bbumba mu kidiba ne tulikung’aanyiza awantu ne tulitabula ng’abasamba obudongo okutuusa lwe liggya. Tukozesa ekintu kye tuyita kikooko mwe tuliteeka ne tufuna omutayimbwa gwe tukozesa okwongera okulikuba ne liggya bulungi okusobola okulifunamu essigiri ennungi.\nBwe liggya tuliteeka mu sitoowa mwe tuliggya okulikozesa wabula wano libikkibwako ebiveera obutakalambala lisigale nga ligonda.\nFuna olubaawo olutereevu, amazzi g’ogenda okukwatamu ng’obumba n’enfuufu eva ku bbulooka enjokye, obuti obwegolodde obulungi obitegeke lumu obeere nga toyimukayimuka.\nBw’omala okutegeka by’ogenda okukozesa ne ku lubaawo yiwako enfuufu eziyiza ebbumba okukwatirako ng’obumba, wamu n’okukola entobo.\nMu kubumba osinga kukozesa maaso, obwongo n’engalo zo era bw’omala okuyiwawo enfuufu ng’otandika ssigiri yo naye ebbumba ly’okwata mu ngalo lisinziira ku bunene bwa ssigiri gy’oyagala.\nEngalo zo ke katiba ka ssigiri gy’ogenda okukola era n’ebbumba okwata lingi okusinziira ku bunene bw’oyagala ng’oliteekako nga bwe weetoolooza.\nBw’omaliriza okukola entobo n’ebisenge ofuna akati ke wategese nga keegolodde bulungi n’okateekako ebbumba kuba ke kakuyamba okukola emigoma esatu egibeera mu makkati ga ssigiri nga gyenkanankana.\nBw’ogimaliriza nga tolina w’olese kituli kyonna ng’ogyanika mu budde obw’ekiddedde kuba omusana omungi gugyasa. Wakati w’essaawa nnya bwe wabaawo empewo ey’omusana ebeera emaze okuguma, naye bwe kitabeera bwe kityo ogireka olunaku lulamba n’olyoka ogijjuzaako ekyoto.\nSarah Namubiru ng'abumba essigiri\nBw’eguma ng’oyongerako ekyoto era okozesa maaso na ngalo zo n’oteekako ebbumba nga weetoolooza okutuusa lw’oteekako obusiga obusatu olwo era nga tekuli kituli kyonna awo ng’essigiri ennamba ewedde ng’ogitwala kugyanika mu budde obwekiddedde kuba omusana omungi gugireeta ennyaafa.\nBw’eguma, ekiddako kubeera kugitwala ew’oyo agimaliriza obulungi nga Zziwa Kyambadde bw’annyonnyola;\nEssigiri bw’ogikwatako nga tekaluba ate nga tegonda wabula nga ya kigero awo ebeera etuuse okugimaliriza. Tegeka amazzi, akambe, akabaawo ke tuyita bbaawolayini (kano ggwe okebajjira) nga katereevu bulungi n’enkokoso gye weesalira mu kidomola n’ofuna n’olubaawo olutereevu obulungi kw’osoosa enfuufu.\nBw’omaliriza, funa akambe ko okolokoteko ebbumba eryayiseeko naddala wansi, ekyo nga kiwedde funa bbaawolayini yo ogikubeekubeko okumalamu ebinnyannya.\nMansirako amazzi okozese enkokoso yo otandike okuwalakata ssigiri yonna okugiwa olususu olulungi n’okugirabisa obulungi.\nBw’omaliriza giteekeko mu kasana okumala eddakiika nga ssatu esobole okuggwaako amazzi era bwe gaggwaako, ddamu okozese akambe oteekemu ebituli okuli eky’oluggi n’amadirisa asatu. Akaggi okasala mu ngeri ya bookisi ate amadirisa mu ya sumbuusa awo ng’ogizzaawo okugyanika.\nOkwokya ssigiri mu ttanuulu\nNamubiru agamba nti, essigiri bwe babeera bamaze okugiyooyoota ebeera yeetaaga n’ogiwa wiiki nnamba ng’ekala naye nga si mu musana kuba omusana gugyasa.\nBw’ekala, ogiteeka mu ttanuulu yo mw’ozookera era mu ttanuulu oteekamu ssigiri nga 150 oba okusinziira ku bunene bwayo. Wano kikwetaagisa okubeera n’enku nnyingi ezisobola okuggyiisa essigiri obulungi.\nMu kukumamu omuliro osooka kussaamu omuliro mutono ddala oba osobola mukka gwokka ssigiri zisooke zimanyiire omuliro kuba bw’otandika n’omungi zibaluka ne zaatika.\nBwe zimanyiira olina okuteekamu omuliro oguwera nga gutuuka waggulu wa ttanuulu ne zisobola okuggya obulungi era ozifumbira wakati w’essaawa mukaaga ne musanvu awo ngozirinda kuwola.\nBwe ziwola, awo nga tusibako obuwaya kungulu bwetujja mu mipiira gy’emmotoka obutayatika mangu olwo nga tugitunda. Sayizi entono esookerwako nga tekuli buwaya ebeera ku 800/-, ate bwe kubeerako tumuweera ku 1,300/- ate n’agula akamu tumuweera ku 1,500/-.\nKu sayizi ey’omu makkati, omusuubuzi tumuweera ku 4,000/- ate atwala emu wa 8,000/-. Sayizi ennene ddala omusuubuzi tumuweera ku 5,000/- ate atwala emu ne tumuweera ku 12,000/-.\nEbiseera ebisinga essigiri ennyingi tuzikola ozeekutte, naye mu biseera by’oluwummula abaana batugulako nga bwe batambuza naye ng’abasuubuzi abasinga bava katwe.


LDU ne poliisi basse ateeberezebwa okubeer...\nKigambibwa nti, nga December 31, 2019, yateeze omwana Faridah Mbabazi 9, eyabadde agenda okugula butto n'amusobyako oluvannyuma n'amutuga n'amutta.\nNnyina wa Mbabazi, Rehema Batuuka yagambye nti, ku ssaawa mukaaga n'ekitundu ez'emisana ku Lwokubiri, yawadde muwala we 500/- aguleko butto wa 200/- n'obutungulu bwa 100/- asiike enva z'eky'emisana kyokka yalabye omwana takomawo, kwe kwesitula agende ku mudaala abyewole.\nYagambye nti, bwe yabadde atambula ng'atuuse mu kkoona awaziyivuzivu, yalabye akamu ku bugatto bwa muwala we omutima ne gumukuba.\nAgamba nti, yatambudde n'ayingira mu kasiko we yalabidde olugoye lwa muwala we era yagenze okusembera amaaso yagakubye ku mulambo.\nAgamba nti yawunze n'atema omulanga omwabadde n'enduulu eyakanze ateeberezebwa okubeera omutemu eyabadde akyali mu kasiko n'awamattukayo n'adduka. Ono, yalabiddwa abaana abaategeezezza nti ye Kafeero.\nAbatuuze beekozeemu omulimu okuyigga Kafeero ku byalo bisatu okuli Kiryowa, Kafunta ne Butema n'ababula kyokka omuwandiisi w'ekyalo Kiryowa, omwana eyattiddwa gye yabadde abeera, Charles Oloo n'amulonkoma gye yabadde yeekukumye.\nPoliisi yatuuse ng'essubi lyonna liyidde ne bamenya oluggi ne bamukukunulayo kyokka abatuuze ne baagala okumubaggyako amasasi ne ganyooka.\nOloo yagambye nti, Kafeero bamulinako emisango ebiri mu kakiiko egy'okusobya ku baana era bamumanyi ng'omu ku bavubuka abamenyi b'amateeka ku kyalo.\nBukabala kiriraanye Kiryowa byombi ebisangibwa mu ggombolola y'e Njeru e Buikwe.\nRobert Nsubuga omu ku bakulembeze mu kitundu kino yagambye nti, balina ekizibu ky'amasamba g'ebikajjo agabetoolodde, abamenyi b'amateeka mwe beekukuma ate ye Omuwalimu w'omuzikiti ku kyalo, Abdallah Ntende yagambye nti, abavubuka basusizza okukozesa ebiragalalagala.\nHilary Mukiza aduumira poliisi y'e Njeru yagambye nti, omulambo gwa Mbabazi baagutte mu ggwanika e Jinja ate Kafeero bamukuumira mu kaduukulu e Njeru.\nNantume ne Mariach boogedde ebitakwagana ne babafuumula mu Amerika\nAba NATO bongedde okukuba Gaddafi awabi


Kyagulanyi alangiridde ekiddako, "Mwekalakaase mu mirembe" Poliisi elabudde beenasanga nga tebalina lukusa - Watchdog Uganda\nOmukulembeze wa NUP Robert Kyagulanyi Sentamu\nAKULIRA ekibiina kya National Unity Platform (NUP) Robert Kyagulanyi Ssentamu (Bobi Wine) akunze abawagizi be okweyiwa ku nguudo okuwakanya kyayise okubba obululu okwakolebwa akakiiko k’ebyokolonda ne balangirira Pulezidenti Museveni nga omuwanguzi.\nAbagambye bekalakase okw’etoloola e Ggwanga lyonna mu mirembe, n’asaba abakuumaddembe obutatuusa bulabe ku muntu yenna kubanga okwekalakasa ddembe lyabwe elibawebwa ssemateeka.\n“Tulina okuwakanya obubbi bwakalulu kaffe. Wadde mu kkooti twajjayo omusango n’etuguzza mu mmwe abantu,era tulina obujulizi nti Gen. Museveni twamuwangulira waggulu wadde ye yalangirirwa nga omuwanguzi,” Kyagulanyi bwe yagambye.\nOkwogera bino abadde mu lukiiko lw’Abannamawulire nagamba nti okubba akalulu kwatandikira ku bikolwa omwaali okukwata bakakuyege be, okugyako yintaneeti, n’okukola effujjo elyabuli ngeri omwaali n’okutta abantu.\nYalalise gavumenti okuyimbula abawagize be bonna n’okukomya okubakwata, nagamba nti okwekalakasa kwalangiridde tekugenda kubaamu ffuujo lyonna.\nKyokka ab’ebyokwerinda bamulabudde nti kanagezaako okwekalakasa n’abantu be nga tebalina lukusa kanamujutuuka.\nKyagulanyi bakira ayogera eri abamawulire b’eyatuzizza e Kamwokya ku kitebe kye kibiina kye, nga ennyonyi z’amaggye zekaliisizza mu bbanga okuyita waggulu w’ofiisi za NUP so ng’ate mu kibuga n’awalala eby’okwerinda bibadde binywevu.


Bukedde Online - Nanyondo ali mu nsiike\nNanyondo ali mu nsiike\nMusagala ne Nanyondo bali bulindaala\nNakaayi awangulidde Uganda omudaali gwa zaabu\nMpaka z'emisinde egy'ensi yonna, Leero ku Lwokusatu Nanyondo waakudduka mita 1500 ng'alwana okwesogga semi.\nLEERO ku Lwokusatu ku ssaawa 11:35 ez'akawungeezi, omuddusi Winnie Nanyondo agenda kubeera mu nsiike mu mita 1500 mu misinde gy'ensi yonna.\nMpaka ziri Doha mu Qatar nga zaatandika ku Lwakutaano. Mu misinde gye yasoose okudduka egya Mmita 800, yamalidde mu kyakuna bwatyo n'asubwa okuwangula omudaali wadde nga munne, Halima Nakaayi yawangudde zaabu.\nKu luno, Nanyondo agenda kuvuganya mu z'okusunsulamu abaneesogga semi mu mita 1500. Mu kibinja kye mwali, Omudaaki Sifan Hassan (3:55.30) ne Munnakenya Faith Kipyegon (3:56.41), be bamusinga obudde obulungi bwe baali baddukidde empaka zino. Ye Nannyondo, obudde obulungi bwe yali addukidde mmita zino buli; 3:59.56.\nMu ngeri y'emu, mu z'okusunsulamu omutendera ogwokusatu era mu mita 1500 mulimu ne Munnayuganda omulala, Esther Chebet nga naye waakulwana okulaba nga yeesogga semi. Misinde gyakuddukibwa leero ku Lwokusatu ku ssaawa 11:35 ez'akawungeezi.\nNe Sarah Chelangat naye leero ali mu nsiike mu mita 5000 ku ssaawa 12:25 ez'akawungeezi. Chelangat, waakwesigama ku mutindo omulungi gwe yassaawo, ng'awangula zaabu mu mita 3000 mu misinde gy'abato egya Youth Olympic Games egyali mu Argentina omwaka oguwedde.\nEza leero, mita 5000 waakuzidduka ng'aluubirira okuyitawo okwesogga fayinolo naye alwanire omudaali.\nVipers ewangudde n'erinnya ku ntikko ya liigi\nAmenye likodi mu misinde gya Marathon\nBukedde agabidde ab'e Nyenga Boys Primary School ebikozesebwa mu bigezo


2 Abakkolinso 5 | Bayibuli ey'Oku Mukutu Gwaffe Ogwa Intaneeti | New World Translation\nOkwambala ennyumba ey’omu ggulu (1-10)\nObuweereza obw’okutabaganya (11-21)\nEkitonde ekiggya (17)\nAbabaka mu kifo kya Kristo (20)\n5 Kubanga tukimanyi nti singa ennyumba yaffe ey’oku nsi, weema eno, eggwaawo,+ tujja kufuna ennyumba okuva eri Katonda, ennyumba etaazimbibwa na mikono,+ ey’olubeerera mu ggulu. 2 Kubanga mazima ddala tusinda nga tuli mu nnyumba eno, nga twegomba nnyo okwambala ennyumba yaffe ey’omu ggulu,+ 3 era bwe tulimala okugyambala, tetulisangibwa nga tuli bwereere. 4 Mu butuufu, ffe abali mu weema eno tusinda, nga tuzitoowererwa, si lwa kuba nti twagala okugyeyambulako naye lwa kuba twagala okwambala eri endala,+ obulamu obutaggwaawo busobole okumira omubiri ogufa.+ 5 Oyo eyatuteekerateekera kino ye Katonda,+ eyatuwa omwoyo omutukuvu ng’obukakafu* obw’ebyo ebigenda okujja.+ 6 N’olwekyo, bulijjo tuba bagumu era nga tukimanyi nti bwe tuba tuli mu mubiri,* tetuba wali Mukama waffe,+ 7 kubanga tutambula lwa kukkiriza, so si lwa kulaba. 8 Kyokka, tuba bagumu era nga kye tusinga okwagala kwe kuva mu mubiri tubeere ne Mukama waffe.+ 9 N’olwekyo, ka tubeere nga tuli naye oba nga tetuli naye, kye tuluubirira kwe kusiimibwa mu maaso ge. 10 Kubanga ffenna tuteekwa okuyimirira mu maaso g’entebe ya Kristo ey’okusalirako emisango, buli omu afune empeera ye olw’ebintu bye yakola ng’ali mu mubiri, ka bibe birungi oba bibi.+ 11 N’olwekyo, olw’okuba tukimanyi nti tusaanidde okutya Mukama waffe, tuyigiriza abalala mu ngeri esikiriza, naye Katonda atumanyi bulungi. Kyokka, nsuubira nti n’omuntu wammwe ow’omunda atumanyi bulungi. 12 Tetuddamu kwesemba ffekka gye muli, naye tubawa eky’okusinziirako okutwenyumiririzaamu musobole okuba n’eky’okuddamu abo abeenyumiriza olw’endabika ey’okungulu+ so si olw’ekyo ekiri mu mutima. 13 Bwe tuba nga twali tulaluse,+ twali tulaluse ku lwa Katonda; bwe tuba nga tutegeera bulungi, tutegeera bulungi ku lwammwe. 14 Okwagala kwa Kristo kutusindiikiriza, kubanga tutegedde nti omuntu omu yafiirira bonna;+ ddala bonna baali baafa. 15 Era yafiirira bonna, abo abalamu baleme okuba abalamu nate ku lwabwe,+ wabula ku lw’oyo eyabafiirira era n’azuukira. 16 N’olwekyo, okuva kaakano tetumanyi muntu yenna mu mubiri.+ Wadde nga twali tumanyi Kristo mu mubiri, kaakano tetukyamumanyi bwe tutyo.+ 17 N’olwekyo omuntu yenna bw’aba obumu ne Kristo, aba kitonde kiggya;+ ebintu ebikadde bivuddewo; laba! ebintu ebipya bizze. 18 Naye ebintu byonna biva eri Katonda, eyatuleetera okutabagana naye ng’ayitira mu Kristo,+ n’atuwa obuweereza obw’okutabaganya,+ 19 kwe kugamba, nti okuyitira mu Kristo, Katonda yaleetera abantu okutabagana naye,+ nga tabavunaana byonoono byabwe,+ era n’atukwasa ekigambo eky’okutabagana.+ 20 N’olwekyo, tuli babaka+ mu kifo kya Kristo,+ nga Katonda alinga abeegayirira okuyitira mu ffe. Ffe ng’ababaka abali mu kifo kya Kristo tubeegayirira nti: “Mutabagane ne Katonda.” 21 Oyo ataamanya kibi+ yamufuula ekibi* ku lwaffe, tusobole okufuuka abatuukirivu eri Katonda okuyitira mu ye.+\n^ Oba, “ng’omusingo.”\n^ Obut., “bwe tuba tulina amaka gaffe mu mubiri.”\n^ Oba, “ekiweebwayo olw’ekibi.”


Bukedde Online - Nnansi agenze ku ndagu okutereeza amaka ne bamubba\nEkitabo ky'omugagga Ham kifuuse ensonga\nOMUSAWO w’ekinnansi alimbyerimbye nnansi n’amubbako ssente 3,000,000/- ng’amusuubizza okumukolera ku bizibu ebitawaanya famire yaabwe. Paul Luzzi 30 ow’e Migadde mu Wakiso musawo wa kinnansi.\nYaggaliddwa oluvannyuma lwa Emelda Nakitto 39 omusawo w’e Nkoowe okumulumiriza okumufera n’amuggyako 3,100,000/-\nng’amukakasizza okumukolera ku bizibu ebitawaanya famire yaabwe kyokka n’afundikira ng’omulimu tagukoze mu bulambulukufu, ensonga n’azitwala ku poliisi y’e Wakiso era guli ku fayiro nnamba SD:40/05/08/2018.\nLuzzi yakwatiddwa poliisi y’oku Kaleerwe era yasangiddwa ne kaadi eziriko obufaananyi bwe kyokka ng’amannya ga njawulo.\nLuzzi omusango yagukkirizza n’asaba bamukkirize atunde poloti ye oba mmotoka ye ekika kya Corona UAF 925Z asasule Nakitto.\nNAKITTO BY’AGAMBA “Tuludde nga tulina ebizibu mu famire yaffe era mu kusooka nali ndowooza ndi, mulwadde.\nBwe bankebera omusaayi gwalaga nti, ndi mulamu katebule. Nnina mukwano gwange ali mu Oman n’andagirira ewa Luzzi.\nNamusisinkana mu May omwaka guno. Nga ntuuse mu ssabo lya Luzzi yankebera n’ahhamba nti ewaffe tulina ekitambo ekitumalako emirembe era nti ensonga agenda kuzikolako.\nYantuma akabwa akato n’ekinyira kyokka nga sirina gye hhenda kubiggya. Yahhamba nti ajja kubifuna singa mmuwa ssente 3,100,000/.\nMu June yajja ng’ali n’omu ku baganda be n’omuntu omulala gwe yahhamba nti naye alina ebizibu. Yabuuza maama wange nti ebigenda okukwatibwa anaabikkiriza maama n’akkiriza.\nAlina ebintu bye yaziika emmanju nze enkeera ne mbiziikula. Ebintu bye yaziika nti byokoola nasangawo bipapula ebyakozesebwa okwewandiisizaako okufuna densite ne hhenderawo ku poliisi ne mmuggulako omusango ampe ssente zange.”\n“Kituufu ndi musawo wakinnansi era empapula ezinzikiriza okusawula nzirina. Kitange Joseph Kabuye eyafa mu 2000 ye yantendeka. Omukazi oyo byonna by’ayogedde bituufu nsaba ensonga zireme kweyongerayo”, Luzze bwe yasabye.


Bukedde Online - Bba ggwe yatemyeko omukono abasawo baguzzizzaako\nBba ggwe yatemyeko omukono abasawo baguzzizzaako\nAba FDC batonzeewo ekibiina okulondoola ebyenfuna...\nABOOLUGANDA lwa Judith Nakacwa, bba Siraje Kyeyune gwe yatemyeko omukono bagumbye ku ddwaaliro w’ajjanjabirwa nga bawera okwesasuza singa poliisi tesitukiramu n’ekwata omusajja eyadduse.\nNga bakulembeddwamu Leo Bukenya, baategeezezza nti si bakulekera Kyeyune mirembe okusigala ng’ayinaayina kyokka ng’omuntu waabwe apooca n’ebisago eby’amaanyi n’obulema bwe yamutaddeko obutagenda kuvaawo.\nBasabye omuduumizi wa poliisi, Gen. Kale Kayihura asitukiremu ku nsonga zino oba si ekyo baakuwoolera eggwanga.\nOmukono nga tegunnazibwako kibatu\nMu ngeri y’emu agambye nti ng’omusika wa famire, yagambye nti Kyeyune olukubwako ekimunye waakumuggalira ate awerennembe n’omusango gw’okubuzaawo muwala waabwe kuba tebamumanyi nga yatuuka n’okumuzaalamu abaana babiri.\nNAKACWA ANNYONNYODDE ebya baddewo :\nZaabadde ssaawa nga 6:00 ez’ekiro ne mpulira omuntu ampita nti nzigulewo. Olw’okuba otulo twabadde tuntwaliriza nga nnaakannyuka okuva ku dduuka, nasobodde okumubuuza nti, ‘ggwe ani anziguzaawo essaawa zino?” Yazzeemu, ‘nti nze Kyeyune’.\nNagguddewo nga ndowooza nti akomezzaawo omwana gwe yabadde asigazza eggulolimu. Wabula olwayingidde mu nnyumba yambuuzizza ekinnyingiza ekikeerezi awaka.\nNamuzzeemu nti nduddeyo nnyo ku dduuka era nnyingidde ku ssaawa nga 4:00 ez’ekiro. Nnagenze okulaba ng’asikayo ejjambiya gye yabadde ayambalidde mu ssweeta n’aginkubisa ku ttama.\nWano yagigaludde nahhamba nti kankumalirize ndabe abasajja gye banaakuggya. Yabadde na kigendererwa nkuntema bulago kyokka kwe kwekussaawo omukono n’agutemera mu kiseke ekitundu ne kigwa wali.\nMUGANDA W’OMUTEMU ALAAJANYE\nMurushid Kafuuma alaajjanidde ebenganda za Nakacwa okukkaanya ku bujjanjabi waakiri babugabanire wakati kuba mu kiseera kino Kyeyune talabikako .\nYe Dr Habert Lwanga yategeezezza nti wadde ng’ekitundu ky’omukono ekyatungiddwaako, kyaleeteddwa nga kimaze okuwola naye wakyaliwo essuubi nti embeera oba olyawo ejja kudda mu nteeko.\nEkikangabwa kino kyagudde mu kabuga k’e kinoni mu ggombolola y’e kisekka mu disitulikiti y’e Lwengo.


EBBALUWA OMUTUUKIRIVU INYANSIYO GYE YAWANDIIKIRA AB’E ROMA\nInyansiyo, Tewofiro, eri Eklezia eyafuna ekisa mu kitiibwa kya Kitaffe owa wagulu ddala, ne mu Yesu Kristu omwanawe yekka, Ekelezia eyayagalwa era erambikiddwa mu kwagala kw’oyo eyayagala ebintu byonna ebiriwo mu kukkiriza ne mu kwagala kwa Yesu Kristo Katonda waffe, ng’esangibwa mu kitundu ky’e Roma, egwanidde eri Katonda, okuweebwa ekitiibwa, okwagala, okutendereza, ekigwanidde okufuna buli kimu kye yetaaga, egwanidde okuba entukuvu, era nga y’ekulembera mu kwagala, era erina etteeka lya Kristo n’erinnya lya Katonda Kitaffe; mbalamusa mu linnya lya Kristu omwana wa Kitaffe. Eri bonna abassa ekimu mu mubiri ne mu mwoyo eri ebiragirobye byonna, abajjuzidwa enneema ya Katonda, era nga batukuziddwako buli bbala, mbaagaliza essanyu erijjuvu mu Yesu Kristo Katonda waffe.\nOMUSIBE WA KRISTU\nI.1 Oluvannyuma lw’okusaba eri Katonda, nsobodde okufuna omukisa okulaba abatuukirivu bammwe abaggya, ate nga mpeereddwa n’okusinga ku kye nnasaba. Ng’omusibe mu Kristo Yesu, nsuubira okubalamusa, bw’ekuba nga kwe kwagala kwa Katonda nti ngwanidde okutuukira ddala ku nkomerero. 2 Entandikwa nnyangu ya kutuukiriza, naye nsaba okufuna obusika bwange awatali binziyiza. Ntya wadde omukwano gwammwe okunfuukira ekizibu. Mwe kibanguyira okukola kye mwagala, naye nze kimbeerera kizibu okutuuka eri Katonda bwe muba nga temunneerekereza.\nII. Saagala nti musiimwe abantu, wabula eri Katonda nga bwemuli abalonde. Nze sirifunayo mukisa mulala nga guno okutuuka ku Katonda, nammwe bwemutyo, wadde lwa kusirika, mwandibadde mufuna omulimo ogukira ku guno. Singa muneerekereza ku lwange nja kufuuka wa Katonda, wabula singa munnoonya, nja kubeerawo okubabuulira. 2 Temwelariikira ku lwange okusinga okuba ekyonziira eri Katonda, okutuuka nga altaali eteekeddwateekeddwa, okuyimbira Kitaffe awamu mu kwagala kwa Yesu Kristo, kubanga Katonda yasiima Omwepisikopi w’e Siria, anaasangibwa wano ng’ava mu buvanjuba ng’ajja mu bugwanjuba. Kirungi okufa eri ensi ku lw’Omukama okusobola okuzuurika mu ye.\nOBUKRISTU OKUKYAYIBWA ENSI\nIII.1 Tewali gwe mwali mukyaye, muyigirizza abalala. Njagala bye mwayigiriza bisigale nga binywevu. 2. Ku lwange kye muba munsabira kyokka, ge maanyi g’omwoyo n’omubiri, bwentyo nneme kwogera bwogezi, naye era njagala, si kuyitibwa kyokka mukristu, wabula okuberera ddala Omukristu. Wabula bwemba nga mu mazima ddala ekyo kyendi, nsobola okuyitibwa ntyo n’olwekyo okubeera omwesigwa ensi ne bw’eba nga tendaba. 3. Ku byonna bye tulabako tekuli kirungi. Katonda waffe Omukama Yezu Kristu, olw’okubeera mu Kitaffe, ye amanyi mu bujjuvu. Ensi okukyawa obukristu, tekyoleka nti obukristu kusendebwasendebwa, wabula kyoleka ekitiibwa n’amanyi g’obukristu.\nNDI NGANO YA MUKAMA\nIV.1 Mpandiikira Eklezia zonna era nnangirira eri abantu bonna nti nfa nga nneyagalidde ku lwa Katonda, singa nammwe mubeera temunziyizizza. Mbasaba muleme kunkwatirwa kisasaazi kitasaanidde. Mundeke mbeere emmere y’ensolo enkambwe ez’omunsiko, bwentyo anti lye kkubo erintuusa eri Katonda. Ndi ngano ya Mukama ekandiddwa n’amannyo g’ensolo enkambwe okufuuka omugaati omutukuvu ogwa Kristo. 2 Kisingako okusendereza ensolo enkambwe zisobole okunfuukira entaana era zireme okulekawa yadde akatundutundu konna ak’omubiri gwange bwentyo nneme kufuuka mugugu eri omuntu yenna nga nfudde. Olwo nno ndibeerera ddala mugoberezi wa Yezu Kristo, ensi bw’etalilaba mubiri gwange. Munsabire eri Omukama [Yezu Kristo] nsobole okubeera ekyonziira mu ngeri eyo eri Katonda. 3. Sibalagira nga Petero ne Paulo. Bali baali batuume, so nga nze ndi musibe asingiddwa omusango; baalina eddembe kyokka nze n’okuttusa kati ndi muddu. Naye singa mbonaabona nja kuba ku lusegere lwa Kristo (kumpi ne Kristu) era muye ndizuukira n’eddembe. Kati nga ndi musibe njiga obutabaako kye nneegomba [ku bintu by’ensi ebiyita obuyisi].\nOKUDDA ERI KRISTU\nV.1 Okuva e Siria okutuukira ddala e Roma nnwana n’ensolo enkambwe, ku mazzi ne ku ttaka, ekiro n’emisana, nga nsibiddwako engo kkumi, nga ntulugunyizibwa akabiina k’abaserikale, buli lwe lwebafuna akakisa, beeyongera kw’ononeka. Ku lw’obubi bwabwe nyongera okulwana ne wankubadde, tekitegeeza nti n’olwekyo ntukiridde.’ 2 Nandisanyukidde ensolo enkambwe ezintegekeddwa, era nsaba nti zinnwanire na maddu okummalawo, nange nja kuzisikiriza okundya amangu, era zireme kumpisa ng’abamu ku abo, olw’okutya, tezaabakwatako. Bw’ezinaba nga tezaagadde kunzita, nja kuzisendasenda okukikola. Munsonyiwe mmanyi ekyo ekingwanidde. 3 Kati ntandise okubeera omuyigirizwa (omugoberezi). Wabulewo ekintu kyonna ku birabika oba ebyo ebitalabika ekinkwatirwa obuggya kubanga ntuuse eri Yezu Kristo. Ka gubeere omuliro, omusaalaba, ensolo z’okuttale, ebibonerezo, amagumba agamenyese, okutemebwatemebwa obutundutundu, obulumi bw’omubili; ne bwengwibwako ebiyigganyizo bya sitani byonna: kubanga kye njagala kwe kuzuula (okusisinkana) Kristo.\nOKUGOBERERA OKUBONAABONA KWA KRISTU.\nVI.1 Siyinza kuganyulwa mu masanyu ga nsi eno yadde mu bwakabaka bw’ensi eno. Okuttibwa ku lwa Yezu kirungi era kikira okufuga amawanga g’ensi eno gonna. Nnoonya oyo eyabafiirira; njagala oyo ey’azuukira ku lwaffe. Buno bwe busika obunnindiridde. 2 Abooluganda munsonyiwe. Muleme kunziyiza kuba mulamu mu bujjuvu, kuba temwendyagadde nfe. Nga waliwo ey’egomba okuba owa Katonda, muleme kumuwayo mu mikono gy’ensi eno. Mundeke nfune ekitangaala ekitukuvu: bwendiba ngenze eyo gy’ali, ndibeera omusajja wa Katanda ddala. 3 Munzikirize nfe era mbonaabone nga Mukama waffe Yezu Kristo. Oyo yenna alina Kristo mu ye, ategeere ekyo kye nneegomba era ankwatirwe ekisa olw’okumanya embeera gyendimu.\n8.1 Omulangira w’ensi eno ayagala okwonona n’okutaataganya ekigendererwa kyange eri Katonda. Ku mwenna abali wano, wabulewo amuyamba okukituukiriza; wabula mumbeere ku lusegere, ku ludda lwa Katonda. Temwogera ku Yezu Kristo ate ng’emitima gyammwe gyegomba ensi eno. Mu mmwe muleme kubeeramu bujja. 2 Newankubadde nga mbali kumpi mbegayiridde muleme kumpuliriza. Mugoberere ebyo bye mbawandikidde. Nga nkyali mulamu, mbawandikira nga bwe nnindirira okufa. Okubonaabona kw’omubiri gwange kukomereddwa, sikyalina kwegomba kwa mubiri kubugujja munda mu nze. Mpulira munda yange edoboozi ly’amazzi og’obulamu elikowoola nti: jangu eno ewa Kitaawo. 3. Sisikirizibwa mmere ya kuvunda newankubadde amasanyu g’obulamu buno. Njagala omugaati gwa Katonda, omubiri gwa Yezu Kristo, asibuka mu lunyiriri lwa Daudi, n’okunywa omusaayi gwe kubanga gwe mukwano ogwoolubelera.\nMPANDIIKA OKUSINZIIRA KU MAGEZI GA KATONDA.\nVIII.1 Sikyayagala kuyisa ng’abantu bwe baagala. Kino kinaasoboka bwe muba nga mukyagadde. Mukyagale bwemutyo musobole okusiimibwa gyali. Nkibasaba mu bigambo bitono ddala. 2 Munzikirize, Yezu Krsito anaabamanyisa nti njoegera mazima; yennyini gwe mumwa ogutaliimu bulimba, Katonda Kitaffe yennyini gweyayogereramu. 3 Munsabire nsobole okumutuukako. Si bawandiikidde nga nze ku lwange, wabula nga Katonda bw’ayagala. Bwe naaba wakubonaabona, olwo muliba munjagaliza bulungi; naye singa ngaanibwa, olwo muliba munkyaye.\n9.1 Mujjukire mu ssaala zamwe okusabira eklezia ali mu Siria, kati erina Katonda ng’Omusumba wayo, mu kifo kyange. Yezu Kristo ajja kugirabirira, nga kw’otadde n’omukwano gwammwe. Naye nze nneegomba okubalibwa ng’omu ku babe, nkwatibwa ensonyi okubalirwa mu babe, kubanga nze asembayo mu bo, era nnazaalibwa ng’obudde tebunnatuuka. Naye nfuna enneema okufuuka ekyo kyendi, singa ntuuka eri Katonda. 3 Mbalamusa n’omwoyo gwange gwonna n’omukwano gw’eklezia zonna ezannyaniriza mu linnya lya Yezu Kristo, naye si ng’omuyise. N’ekelzia ezo zonna ze saasobola kutuukako mu buntu, naye nga bangobereranga okuva mu kibuga ekimu okudda mu kirala [okusobola okundaba n’okumpuliriza].\nX.1 Bino mbibawandiIkidde okuva e Smirne (Smyrna) nga mpita mu b’Efezi. Ndi wamu n’abalala bangi ng’omu ku bo ye Crocus omwagalwa ennyo. 2 Nsuubira nti munaamanya abo bonna abankulembeddemu okuva e Siria okugenda e Roma mu kitiibwa kya Katonda. Mubategeeze nti ndi kumpi. Bonna bagwanidde mu maaso gamwe ne mu ga Katonda: kirungi nti mubalabirira mu byonna.\nMbawandikidde ng’awabula ennaku mwenda okutuuka mu Mutunda (omwezi gw’omwenda). Munywere okutuusa ku nkomerero nga bwe tulindirira Yezu Kristu.


Latest News 2 - Radio Simba - Ennene\nNORWAY NE CHINA ZITONEDDE YUGANDA EDDAGALA ERIGEMA COVID-19\nJuly 31, 2021 Mubiru Ali\nOmubaka wa China mu Yuganda wamu n’owa Norway bakwasizza mu butongole ddoozi z’eddagala erigema ekirwadde kya Ssenyiga Lumiimamawuggwe owa #COVID-19 586,080 ezatoneddwa Gavumenti zaabwe eri Minsitule y’ebyobulamu eya Yuganda.\nSINGA TWALI TUNOONYA MIRIMU TETWANDISUDDEWO GYETWALINA\nJuly 30, 2021 Mubiru Ali\nSsaabawandiisi wa National Unity Platform David Lewis Rubongoya; “Okusaaga okusinga, kwekulaba nga ekibiina kya National Resistance Movement – NRM emyaka gyonna kiyimiriddewo kukusasulira bulimba okukkakkanya abagivuganya, okubawulayawula nokubasuula.\nBwebagezaako okukukyuusa nogaana nga batandika okukwononera erinnya.\nBwekiba nga ekigendererwa kyaffe kyali kyakufuna mirimu, tetwandisuddewo mirimu mirungi gyetwalina netusalawo okulwanirira emirembe ne demokulasiya.\nAbamu kuffe tetwandivudde mu kintu ate kutandika kukirwanyisa. Ekigendererwa kyaffe kulwanyisa nnakyemalira ayonoonye eggwanga lyaffe. Tetujja kubuzaabuzibwa ku nsonga yonna gyetuliko.”\nSipiika Oulanyah akomyeewo\nJuly 29, 2021 Mubiru Ali\nSipiika wa Palamenti Jacob Oulanyah olunaku olwaleero akomyeewo mu offiisi oluvannyuma lwokuwummulamu. Ono ayaniriziddwa omumyuuka we Anita Among, Leader of the Opposition Hon. Mathias Mpuuga Nsamba, Ba Commissioner okuli; MP Zaake Francis Butebi, Silwanyi ne Afoyochan.\nUPDF egenda kubonereza omusirikale alabikidde mu katambi nga atulugunya omuntu\nEggye ly’eggwanga erya Uganda Peoples’ Defence Forces UPDF livuddeyo neritegeeza nti waliwo akatambi ka vidiyo akatambula ku social media nga kalaga omusirikale wa UPDF nga atulugunya omuntu. UPDF egamba nti teri ali waggulu w’amateeka nti era omusirikale ono akwatiddwa nga agenda kuvunaanibwa.\nBagamba nti UPDF si netegefu kulaba bikolwa nga ebyo nga bituusibwa ku Bannayuganda.\nEnsonga yettaka erimu obukuusa – Hon. Mpuuga\nJuly 28, 2021 Mubiru Ali\nHon. Mathias Mpuuga Nsamba; “Njagala nnyo ndabe ku muntu oyo agamba nti ettaka lya mayiro kyekizibu kyabagoba abantu ku ttaka. Abaffe abagobebwa ku ttaka mu Amuru, Acholi nawalala nayo ettaka lya Mayiro?! Ate a abagoba ku ttaka lya Gavumenti erya lease?! Waliwo obukuusa obukwekeddwa mu kino.”\nYuganda efunye eddagala lya Sinovac okuva e China\nOmwogezi wa Ministry of Health- Uganda Ainebyoona Emmanuel avuddeyo nategeeza nga Ekitebe kya Yuganda e People’s Republic of China mu Beijing bwekimalirizza enteekateeka zokuleeta eddagala lya Sinovac era nga essaawa yonna lituuka mu Ggwanga.\nAsabye Bannayuganda okwetegeka okugemebwa ne Sinovac.\nWorld Health Organization (WHO) UNICEF Uganda\nNAYE BANTU MMWE NGA TUBAKOLEDDE NNYO!\nMinisita w’Ebyobulamu Dr. Jane Ruth Aceng Ocero avuddeyo navumirira ekyabantu abasazzeewo okukozesa kkeesi z’abafu okutiisatiisa omuwandiisi ow’enkalakkalira mu Ministry of Health- Uganda Dr. Diana Atwine, nagamba nti kino kijja kumulamu abasawo amaanyi.\nDr. Aceng agamba nti emirundi mingi Dr. Atwine afulumizza ensaasaanya y’ensimbi bagiraga nga kati yebuuza abekalakkaasa kiki ddala kyebaagala.\nDr. Aceng agamba nti yewuunya abantu okuba nga kino kyebalabye okubasasula olwokukola kyonna ekisoboka okulwanyisa okusaasanya kw’ekirwadde kya COVID-19. Nayongerako nti bwemuba mwagala embalirira mugisabe okusinga okukola ebikolwa nga ebyo.\nYe Omumyuuka w’omwogezi wa Uganda Police Force owa Kampala Metropolitan Police ASP Luke Owoyesigire agamba nti Poliisi yafunye okutemezebwako era abantu bakutandika okubakwata kuba babamanyi era baagala babuulire ekigendererwa kyabwe.\nPOLIISI EYONGEDDEMU AMAANYI MU NAKU ZINO EZISIGADDEYO KU MUGGALO\nJuly 27, 2021 Mubiru Ali\nUganda Police Force evuddeyo netegeeza nga bwegenda okwogeramu amaanyi mu naku zino ezisigaddeyo ku muggalo okukwata abo bonna abanasangibwa bamenya ebiragiro ebyateekebwawo okulwanyisa ekirwadde kya #COVID-19 naddala abagoba b’ebidduka nga ebyo ebitalina sitiika oba biwandiiko bigenda kukwatibwa.\nOkuteeka kino mu nkola akulira Poliisi y’ebidduka Norman Musinga olunaku olwaleero akutte emotoka eziwerako ku luguudo lwa Jinja Road ezitabadde nabiwandiiko bizikiriza kutambula mukadde kano akomuggalo.


Bukedde Online - 'Ku luno twagala Museveni ayeze lweyo obululu'\nEbikulu ebiri mu manifesito ya NUP eyatong...\nSingh Katongole (wakati) ng’akwasa Moses Kalangwa ssentebe wa NRM e Kayunga n’e Jinja ebisumuluzo by’emmotoka nnya ezaaweereddwaayo okunoonyeza Museveni akalulu.\nABA NRM batongozza ttiimu egenda okunoonyeza Museveni akalulu ne beekokkola enkwe ezifumbekedde mu kibiina. Ttiimu eyatongozeddwa eggulo ku Kati Kati Restaurant ku Lugogo Bypass mu Kampala yatuumiddwa Team 1 YKM Sevolution ng'erimu bassentebe ba NRM mu disitulikiti, bakkansala, abasuubuzi ne bannabyabufuzi okuva mu bitundu 18 ebikola Uganda.\nSsentebe wa NRM e Kayunga ne Jinja, Moses Kalangwa yagambye nti, baagala ku mulundi guno, Pulezidenti Museveni awangule ayeze lweyo obululu ng'afuna ebitundu 100 ku 100. Ssentebe wa NRM mu Kampala, Singh Katongole eyabadde omugenyi omukulu yagambye nti, Kampala alimu ekizibu ekyamaanyi kubanga ebitebe by'ebibiina by'ebyobufuzi byonna mu ggwanga mwe bisangibwa nti kyokka baggyeeyo n'ag'omu buto okuwangula Kampala ku mulundi guno.\nKatongole yennyamidde olw'enkwe ezifumbekedde mu kibiina omuli abantu okulimirira bannaabwe n'abamu abawangulwa mu kamyufu okugaana ebyava mu kulonda ne basalawo okwesimbawo ku bwa nnamunigina ekiyinza okubafiiriza ebifo. Yayongeddeko nti, amaanyi bagenda kusinga kugateeka mu bitundu abooludda oluvuganya gye bazzenga bawangula okuli Rukungiri era eno, baakwasizza omusuubuzi Ambrose Kibuuka omulimu gw'okukuyega abalonzi balonde Museveni ne NRM.\n‘Team Kibuuka' yawaddeyo emmotoka bbiri ezigenda okutalaaga eggwanga nga bayigga akalulu ka Museveni era zino n'endala bbiri, Singh Katongole ze yakwasizza Kalangwa okutandika emirimu. Bannakibiina omwabadde n'abavubuka baweze okulwana okukuuka ejjembe okufunira Museveni obuwanguzi.\nAbatta abantu e Mukono ne Nansana baboogezza


Bukedde Online - Bakansala baloopye; ekizimbe mwe tuteeseza kivundu\nBayodde abavubuka ku Kaleerwe\nMinisita Beti Kamya ng’ayogera eri abakulembeze b’e Kawempe. Ku kkono ye mubaka Ssebaggala ate ku ddyo ye meeya Sserunjogi.\nBAKANSALA abakiikirira emiruka mu Ggombolola y’e Kawempe balombojjedde Minisita wa Kampala omuggya, Beti Namisango Kamya ng’ekizimbe omutuuzibwa enkiiko ne ofi isi ya meeya bwe kigenda okubagwiira kuba kikaddiye.\nKamya ng’ali ne minisita we omubeezi, Penny Namugwanya omubaka wa palamenti Latif Ssebaggala n’omubaka wa Pulezidenti, Hadijah Nabunya baabadde bazze okulambula n’okwebuuza ku bakansala ku ngeri gye batambuzaamu emirimu.\nWabula nga bayita mu munnaabwe Salim Ssemambo akiikirira omuluka gwa Bwaise 11 West, baaloopedde minisita ekizimbe kino okuba mu mbeera embi nga kitonnya era ku nkuba tebatuuza nkiiko ate ku musana ekiwempe kya wansi kiba kivaamu enfuufu kye baagambye nti kyolekedde okubalwaza.\nBakansala era baategeezezza nga bwe baludde nga babuuza ekyatuuka ku kitebe ekipya ekirudde nga kizimbibwa kati emyaka musanvu naye tebafuna kuddibwamu.\nMeeeya w’e Kawempe, Emmanuel Sserunjogi yategeezezza ng’obuzibu bwe buva ku bantu abagaba kontulakita nga tebamaze kwebuuza ku bakulembeze ba wansi ab’omu kitundu.\nMinisita Kamya yagumizza bakansala nga bw’agenda okwebuuza ku bavunaanyizibwa ku kuzimba ebizimbe bya gavumenti amanye ekyavaako ekizimbe kino okulekera awo okuzimbibwa era n’asuubiza okubawa lipoota mu bwangu.\nAbaalya eza 'Land Fund' babakunyizza\nLampard alaalise okukuba ManU ya Mourinho eyali mukama we


Bukedde Online - Aba boda boda basiiwuuse empisa mu mumusomo\nAba boda boda basiiwuuse empisa mu mumusomo\nAbakugu bawadde alipoota ku kookolo wa nnabaana...\nEyasuubiza abantu emirimu gy'okukuba ekyeyo...\nABAVUBUKA ba boda boda abasoba mu 1000, basiwuuse empisa bwe babadde bayitiddwa okusomesebwa engeri gye bayinza okwongera okuterezamu ebyenfuna yaabwe ababayise bwe basoose okudda muku baabulira enjiri.\n“Ffe bassebo tetwaze wano kudda mu kutukuba njiri twagala kimu kigambo kyakutusomesa ngeri ki gye tuyinza okwongera okutereza ebyenfuna yaffe okugatta ku ssente ze tugya mu boda so sikudda mu kutukuba njiri ya balokole ng’abamu kuffe tuli nabasiraamu abasiibye” Bwe batyo aba boda bwebategeezezza.\nBino byabaddewo ku Lwokubbiri mu musomo ogwategekeddwa aba “Development Channel” ekikulirwa omugagga Omunigeria Charles Lambert, ku Freedom City mu Kampala .\nOmusomo guno gwetabiddwamu aba boda boda n’abakyala abazaala abaana nga tebali mu bufumbo nga babayigiriza engeri gye balina okwekuuma nga batambula ne tekinologiya ow’omulembe nga bakozesa kompyuta z’omu ngalo eziringa amassimu.\nOmwogezi w’ekibiina kino Tom Maraba yagambye nti abakyala bano n’abavuzi ba boda baabawadde amagezi okwenyigira mu kutunda kompyuta zino babaweko enjawulo ng’ate nabo bwebazikozesa kibayambe okwekuumira ku mulembe.\nYagambye nti mu Uganda balina abaana abagezi ku yunivasite y’e Makerere abagenda okwongera ebirungo mu kompyuta zino nga tekinologiya wa “Apps” tukozesa waawano


Bukedde Online - King Saha asimattuse okuyoolebwa mu kikwekweto kya Poliisi e Katwe\nBeekalakaasizza ku bya poliisi okutta Omuddugavu\nOmugagga wa Kwagalana bamututte mu kkooti...\nOmusuubuzi w'e Lwengo afiiridde mu buliri...\nAdded 19th January 2017\nOMUYIMBI King Saha ng’ono amannya ge amatuufu ye Mansoor Ssemanda yasimattuse okuyoolebwa mu kikwekweto poliisi y'e Katwe mwe yakwatidde abavubuka abateeberezebwa okubeera abamenyi b'amateeka mu bitundu by'e Makindye.\nKing Saha ng'agezaako okulemesa abaserikale. Ku ddyo, Okuru (wakati) nga bamutwala oluvannyuma lw'okumukukunula mu manda.\nEkikwekweto kino kyatandise ku ssaawa 5:00 ez’oku makya kyabadde kiduumirwa akulira ebikwekweto ku poliisi y'e Katwe, Muhammed Ssemambo ng'ayambibwako abayamba ku poliisi okulwanyisa obumenyi bw'amateeka 'Crime Preventors'.\nKyayindidde mu Zooni ez'enjawulo okuli Mubarrack, Madirisa, Kkanisa, Mayanja, Salaama n'ebitundu ebirala era nga we kiggweeredde ng’abantu abawerako bakwatiddwa.\nMuno mwe mwabadde ne mukwano gw’omuyimbi King Saha Godfrey Okuru ng’ono yakukunuddwa mu kibanda ky'amanda mu Kkanisa Zooni.\nWabula Saha eyabadde asimbye mmotoka ye okumpi n'ekibanda kino ng'awummuddemu ne mikwano gye, olwalabye poliisi ng'ezinzeeko Okuru kwe kugezaako okugiggulako olutalo okutaasa Okuru embeera n'etabuka.\nKino kyawalirizza eyabadde akuliddemu ekikwekweto kino Ssemmambo okumukambuwalira n'amulagira okudda mu mmotoka ye aleke poliisi ekole emirimu gyayo.\nBwe yakitegedde nti, ebintu biyinza okumutabukira emikono ne gidda gye gitawemera ntungo, n'atolotoma bo abaserikale ne beeyongerayo ku poliisi y'e Makindye n'abavubuka abaabadde bakwatiddwa ne babaggalira.\nOkurut yeewoozezzako nga bw'ali omuyimbi ateenyigirangako mu bumenyi bw'amateeka kyokka poliisi teyamuwulirizza n'emuggalira.\nAbalala abaakwatiddwa mu kikwekweto kino kwabaddeko Jr. Amanya, Brian Jjemba, James Ssekamwa n'abalala.\nWabula mu kiro ekyakeesezza Olwokusatu poliisi yakoze ekikwekweto okuliraana Calender Guest House n'eyoola abavubuka abasoba mu 60 oluvannyum a lw’okunyakula essimu y’omu ku bakulu ku poliisi y'e Katwe mu bitundu by'e Makindye bwe yabadde mu kifo ekimu ekisanyukirwamu.\nAkulira poliisi y'e Katwe, Philemon Ameru yakakasizza okukwatibwa kw'abantu bano n'ategeeza nga bwe bagenda okusunsulamu abamenyi b'amateeka batwalibwe mu kkooti bavunaanibwe kyokka eby'okubba ssimu ya mukama we yagaanyi okubyogerako.\nMuzeeyi afunye ekijuujuulu n'akontola ababadde bamusekerera\nMinisita Kamya ayingidde mu nsonga z'ettaka ly'ekkanisa erikaayanirwa\nKitatta be yatuusaako obulabe bawadde obujulizi\nPoliisi ekunyizza abaatomedde owattulafiki...\nBeekalakaasizza ku bya poliisi...\nEmbeera ya Kasirye Ggwange eyongedde...\nEmbeera ya Kasirye Ggwange eyongedde okubijja


Bukedde Online - ISO eyingidde mu nkaayana z’ettaka okugobwa Bobi wine\nAbasibe 8 bakyalemedde mu kkomera wadde baayimbulwa...\nMabiriizi awakanyizza ekya Gavt. okuzimba...\nEKITONGOLE kya gavumenti ekiketta mu ggwanga ekya ISO, kiyingidde mu nkaayana wakati w’omubaka wa Kyaddondo East Robert Kyagulanyi, abatuuze b’e Kamwokya ne kkampuni ya Pearl Hope egamba nti ye nnannyini ttaka ly’e Kamwokya.\nSsenfuka ng’alaga ekimu ku byapa by’ettaka ly’e Kamwokya.\nKu Lwokutaano, ISO yayise David Ssenfuka agamba nti y’omu ku bannannyini ttaka annyonnyole engeri gye yalifunamu.\nDayirekita wa ISO, Col. Frank Kaka Bagyenda yagambye nti, babadde baagala okutangaaza ku byayogeddwa mu lukiiko Bobi Wine lwe yayise wakati mu wiiki nti Gavumenti y’eyagala okubagoba ku ttaka.\nSsenfuka yagambye nti, Bobi Wine baamuwa ennaku musanvu zokka ng’avudde ku ttaka lyabwe. Ennaku zaaweddeko teyenyeenyezza.\nYagambye nti, ebbaluwa emulaalika okuva ku ttaka baagimuwa March 11, 2019 era ennaku zaggwaayo dda ng’ekiddako bagenda kusenda buli ekiri ku ttaka. “Bobi Wine ffe tetumumanyi ku ttaka kubanga engeri gye yasengako tetwagimanya nga bannannyini ttaka ate tetwagala kumumanya,” Ssenfuka bwe yagambye.\nYagasseeko nti, baagula ettaka mu 2003 ne baagala okusenda abantu abaaliko mu 2004 wabula abeebyokwerinda nga bakulemberwa eyali omubaka wa Pulezidenti mu Kampala ebiseera ebyo n’abagamba nti tebasobola kusengula bantu nga tebabawadde mukisa kwegula.\nYagambye nti, baabawa omukisa okuva mu 2003, ku bantu 400 abaali ku ttaka, abantu musanvu bokka be baasobola okwegula ne baweebwa ebyapa, abalala baatunda ne bava ku ttaka ne baguza abalala. Bobi Wine we yazimba Ssemakookiro Plaza yaligula mu 2012 okuva ku famire ya Gladys Nanyonga.\nAbaamuguza tebaabategezaako n’eyagula teyatwala buvunaanyizibwa kweyanjula wa nnannyini ttaka kwe yasinzidde okugamba nti bbo tebamumanyi.\n“Ettaka lyaffe liri yiika 26 lyonna awamu twaligula doola 800,000 kuliko abeebibanja ba biti bibiri be tumanyi ne betutamanyi kati Bobi Wine ali mw’abo be tutamanyi.\nTwabawa omukisa beegule ne bagaana ettaka lyaffe twagala kulikozesa,” Ssenfuka bwe yagambye.\nYagasseeko nti, omukisa ogusigaddewo baaguwa oyo ayagala okuligula lyonna n’agamba nti Bobi Wine bw’aba ajja kwegula nga wa kibanja tebamukkiriza kubanga tebamumanyi kyokka bw’aba ayagala kugula ttaka lyonna bamwaniriza. Ettaka yagambye nti balitunda doola obukadde 25.\nEttaka eririko enkaayana, liri mu zooni ssatu okuli Kisenyi, Mulimira ne Old Kira e Kamwokya.\nEkitundu ekimu kiri mu Munisipaali y’e Nakawa ate ekirala kiri mu Kampala Central. Agamba nti, ettaka baaligula nga famire yaDavid Ssenfuka, Jane Ssenfuka ne Katarina Nanfuka bonna babeera Dubai.\nBobi Wine bwe yabadde mu lukiiko, yakubirizza abantu obutaganya Gavumenti kutwala ttaka lyabwe.


ETTEEKA ekkakali ku beetingi n’ebika bya zzaala ebirala ligguse mu Palamenti. Etteeka lino erituumiddwa, ‘The Lotteries and Gaming Bill 2013, erikyali mu bubage, gavumenti etaddewo omusolo gwa bitundu 20 ku 100 ku lisiiti omuntu yenna gy’asiba. Mu njogera ennyangu, ku buli lisiiti kuteereddwaako om\nETTEEKA ekkakali ku beetingi n’ebika bya zzaala ebirala ligguse mu Palamenti. Etteeka lino erituumiddwa, ‘The Lotteries and Gaming Bill 2013, erikyali mu bubage, gavumenti etaddewo omusolo gwa bitundu 20 ku 100 ku lisiiti omuntu yenna gy’asiba. Mu njogera ennyangu, ku buli lisiiti kuteereddwaako omusolo.\nEtteeka lirambika nti omusolo guno gulina kuggyibwa ku musingo (siteeke) sso si ssente eziwanguddwa era gulina kukung’aanyzibwa abaddukanya kkampuni za beetingi ne bagutwalira gavumenti mu kiseera nga bakebera ebitabo bya bizinensi zaabwe mu kitongole ky’emisolo (URA).\nEbbago ly’etteeka lino lyassibwako omukono gwa minisita w’Ebyensimbi, Maria Kiwanuka nga December 13, 2013 era ligenda kwekenneezebwa Palamenti lyongerwemu oba wabeewo ebiggyibwamu.\nNga bw’eri enkola ya Palamenti, etteeka lino lyakusooka kuyisibwa mu kakiiko akavunaanyizibwa ku by’ensimbi, abantu ba bulijjo, abakugu, kkampuni n’ebitongole biweebwe omukisa okuwaayo ebirowoozo byazo.\nEbbago lino, gavumenti erireese okussa mu nkola ekyalangirirwa minisita Kiwanuka, ng’asoma bajeti y’omwaka 2013/14 bwe yategeeza nti asuubira obuwumbi 8 mu mwaka guno mu musolo ku beetingi, ebivvulu n’obuzannyo bu ‘ssendabaguzi’.\nOmusolo gutegeeza ki?\nOmusolo ogw’ebitundu 20 ku 100 gutegeeza nti omuntu bw’asiba 10,000/-, gavumenti esooka n’etoolako 2,000/- ne zigidda mu nsawo, olwo asibye n’abeeranga ataddeyo 8,000/-.\nBano baasangiddwa mu ki kibuga nga basiba emipiira.\nEkyokulabirako, singa osiba omupiira gwa Real Madrid ekulembedde liigi ya Spain, Real Betis esembye mu liigi ya Spain nga ku kuliko ‘odi’ ya 1.1, kitegeeza nti bw’ossa 10,000/-, gavumenti esooka n’ekuggyako 2000/- n’osigaza 8,000/- z’osiba ku ‘odi’ eyo.\nKitegeeza nti Real bw’ewangula, oba olidde 8000/- ke wataze bakwongeramu 800/- ne zifuuka ze 8,800/- ekitegeeza nti oba ofiiriddwa kuba oba wataddeyo 10,000/-.\nAbakugu bagamba nti omusolo guno gwakukosa nnyo ababeetinga kuba emipiira egitaliiko ssente nnyingi, bajja kugyewala kuba gijja kuba gisala ssente.\nMu tteeka lino, gavumenti yalagidde nti kkampuni za beetingi zonna kizikakatako okuyunga ebyuma ebikuba lisiiti ku byuma ebirondoola bizinensi ebya ‘National Electronic Monitoring System’ kitangire okunyaga omusolo.\nAmenya etteeka waakusibwa myaka\nEbibonerezo ebikakali ku banaamenya etteeka lino naddala okubba omusolo, okukola bizinensi ya beetingi nga tolina layisinsi, okukkiriza abaana abali wansi w’emyaka 18 okuzannya beetingi n’ebirala biteereddwaawo.\nAnaakwatibwa olw’okumenya etteeka lino, waakusasula engassi ya bukadde bubiri oba okusibwa emyaka 4 oba byombi. Etteeka lino, minisita Kiwanuka yategeezezza nti bwe linaaba liyisiddwa, ligenda kusikira amateeka erya; National Lotteries Act erya 1967 n’erya Gaming & Pool Betting erya 1968.\nKiwanuka yagambye nti amateeka gombi amakadde gagenda kusikirwa lino erireeteddwa okulung’amya bizinensi z’ebifo ebizannyirwamu zzaala (Casino), obululu bwa zzaala (Lottery), beetingi n’obuzannyo obw’okuwangula ssente.\nEbikulu mu tteeka lino:\n1Akakiiko k’eggwanga aka National Lotteries & Gaming Board (NLGB) kateereddwaawo okuvunaanyizibwa ku bululu bwa zzaala ne beetingi era kaakulondebwanga minisita w’Ebyensimbi.\n2 Akakiiko kano, kaakuyambanga minisita okussa mu nkola, okulondoola n’okutumbula eby’obululu ne beetingi, n’okwekenneenya layisinsi za kkampuni ezaagala okutandikawo beetingi ne zzaala.\n3 Etteeka liragira nti akakiiko kano ak’abantu bataano; okuli omuwandisi ow’enkalakkalira owa minisitule ey’ebyensimbi, omuwandiisi ow’enkalakkalira owa minisitule ey’ensonga z’omunda, omuwabuzi omukulu owa gavumenti mu by’amateeka n’abakugu babiri mu bya zzaala ne beetingi, kajja kukola ng’ekisanja kya myaka esatu ekiyinza okuzzibwa obuggya omulundi gumu gwokka.\n4 Singa wabaawo okwemulugunya kwonna ku kkampuni ya beetingi, akakiiko kano gy’olina okwekubira enduulu era kajja kukola okunoonyereza n’okugonjoola enkaayana.\n5 Etteeka liwa minisita w’ebyensimbi obuyinza okugaba n’okuggyako layisinsi ez’okuddukanya ebifo ne bizinensi za beetingi ne zzaala.\n6 Layisinsi zigwa mu ttuluba lya mirundi mingi omuli; ez’okuddukanya ebifo omuzannyirwa beetingi, layisinsi ez’ebifo ebyo, layisinsi okubeera kayungirizi wa kkampuni ya beetingi, layisinsi ez’okukola ebyuma ebizannyirwako beetingi, layisinsi ez’okutunda ebikozesebwa mu beetingi, layisinsi ez’okutuusa mu ggwanga, okubunyisa n’ez’okusimba ebyuma bya beetingi ne zzaala n’endala.\n7 Mu tteeka lino, minisita aweebwa ennaku 21 okusalawo okuwa oba okugaana okuwa kkampuni yonna layisinsi okuddukanya beetingi oba zzaala.\n8 Wabula singa minisita yeesisiggiriza n’agaana okuwa layisinsi mu nnaku 21, ssentebe w’akakiiko ka gavumenti alina obuyinza okusalawo okugaba layinsi oba okugigaana.\n9 Layisinsi za beetingi zaakusasulirwanga obukadde 10 buli mwaka era kkampuni eyagagala okugizza obuggya, yaakukikolanga ku buli nkomerero ya mwaka.\n10 Etteeka liragira abaddukanya ebifo bya beetingi okuwaayo okusaba okw’okuzizza obuggya ng’ebula emyezi ebiri omwaka guggweeko ekitegeeza nti balina kusabanga nga olwa October 30 terunnayita.\n11 Ssentebe w’akakiiko ka gavumenti aka ‘National Lottery Board’, Manzi Tumubweine yategeezezza nti Layisinzi z’ebifo bya zzaala ne beetingi zaalinnyisiddwa okuva mu January 2014 okuva ku bukadde 5 okutuuka ku bukadde 10 buli mwaka.\nAbasiba emipiira nga beetegereza olubaawo okutimbiddwa enkalala z’empiira gye baagala okusiba.\nEbirina okugobererwa kkampuni za beetingi\nMu buyinza bwa minista obulala, etteeka limukkiriza okulondoola omutindo, ebyuma bya beetingi gwe birina okuba nagwo. Ebifo bya zzaala n’ebya beetingi, bissiddwaako obukwakkulizo okusobozesa empeereza etuukiridde. Bino bye birina okugobererwa:\n1 Ebyuma bya beetingi tebirina kuba kumpi na masomero, malwaliro n’ebifo ebirala ebiyinza okukema abaana abali wansi w’emyaka 18 oba okutaataaganya eddembe ly’abalala.\n2 Akakiiko ka gavumenti kaawereddwa obuyinza okukakasa pulaani z’ebifo bya Casino n’okulambika enteekateeka ey’omunda mu bizimbe ebyo omuzannyira zzaala.\n3 Obuzannyo bwa zzaala bwonna bunaasookanga kukakasibwa gavumenti si kumala galeeta buzannyo bupya obutamanyiddwa naddala eri abaddukanya Casino.\n4 Singa addukanya ekifo kya zzaala assaawo akazannyo akatakakasiddwa gavumenti, waakusasula engassi ya 1,920,000/- oba okusibwa emyaka ena oba byombi.\n5 Ebyuma bya beetingi byonna kkampuni by’erina biteekwa okuwandiisibwa n’okwekebejjebwa gavumenti.\n6 Etteeka liwa akakiiko obuyinza okugaana ebyuma bya beetingi kizuulibwa nti tebituukana na mutindo oba bimenya amateeka.\n7 Singa kkampuni ya beetingi esangibwa n’ebyuma ebitatuukana na mutindo, byakuboyebwa nnanyinibyo asibwe emyaka ena oba okuwa engassi ya bukadde bubiri 2 n’emitwalo 40 oba byombi.\n8 Akakiiko ka gavumenti kaweereddwa obuvunaanyizibwa okukuuma likodi zonna ez’ebyuma bya beetingi.\n9 Bizinensi za beetingi zaakulondoolwa emisana n’ekiro. Buli kyuma ekikozesebwa mu beetingi kyakuyungibwa ku byuma bya gavumenti ebirondoola bizinensi ya beetingi okugoberera buli ebikolebwa. Kijja kuyamba URA okumanya omusolo buli kkampuni gw’erina okusasula.\n10 Anaayingiza omwana ali wansi w’emyaka 18 oba okumusendasenda mu beetingi waakuwa engassi ya bukadde 20 n’okusibwa.\n11 Anaakwatibwa ng’ajinga lisiiti ya beetingi, waakusibwa myaka ebiri oba okuwa engassi ya bukadde 4.\n12 Okuddukanya kkampuni ya beetingi nga tolina layisinsi osibwa emyaka 2 oba okuwa engassi ya mitwalo 96 oba byombi.


Yagambye nti, buli mwezi akola 900,000/- ng’omusaala gwe yeesasula mu kutunda omubisi gw’ebikajjo era ssente z’akola zimuyamba okwerabirira n’okusasulira obupangisa ku mulimu ne gy’asula.\nUmar Kalule wa myaka 21 era mutuuze w’e Salaama - Munyonyo. Omulimu gwe gwa kukamula mubisi mu bibala naddala ebikajjo n’aguguza abantu mu Kampala.\nAnnyonnyodde bw’akoze bizinensi ye n’afunamu:\n“Bwe namaliriza S.4 mu 2016 natandika okuyiiya ensimbi ezimbeezaawo ng’omuvubuka mpozzi n’okweyongerayo okusoma kubanga amaka mwe nva embeera yali ya kweyiiya.\nMaama yali atunda sumbuusa e Mityana era namuyambangako okuzitambuza.\nKalule ng’alaga akaloddo nako k’akola mu bikajjo.\nBwe natambuzanga sumbuusa za maama nakolayo 150,000/- ze nateresa maama mu 2017 ne nzija e Kampala ntandike okutambuza ebyokulya.\nEbyokulya nabitambuzaako omwezi gumu mukwano gwange Ahmed Ssentamu eyali atambula ennyo mu nsi ez’enjawulo okuli Dubai, India, Kenya ne Tanzania n’ampa amagezi ngule ekyuma ekikamula omubisi mu bikajjo kye yali yalabako e Dubai nga kigulwa 1,500,000/- nange ekirowoozo ne nkisiima.\nNali ntereseewo ssente zange kwe nayongereza endala ne nzimuwa n’akinguliza n’anjigiriza n’okukikozesa.\nNanoonya we nkolera okutuusa lwe nafuna ekifo ku kizimbe kya Paaka enkadde ne nteesa ne be nasanga bakolerawo era ne tukkaanya nga buli mwezi nsasula 200,000/-. Natandika okukola omwaka oguwedde mu mwezi ogwokubiri wabula bwe natandika abantu baatandikirawo okungulako nga buli lunaku beeyongera.\nAbantu abangulangako bampa amagezi okugattamu entangawuzi basobole okuwoomerwa n’emicungwa era ne ntandika okubigattamu era kino kyannyamba okulinnyisa omuwendo gw’abaguzi nga kati olunaku nsobola okuweza abantu abali wakati wa 50 ne 70.\nOMUBISI GW’EBIKAJJO GUFUNA\nNsuubula ebikajjo bya nnaku bbiri era mbigula Kawempe ku 100,000/-. Olunaku nga lutambudde bulungi nsobola okukola wakati wa 90,000/- ne 120,000/-. Ku 90,000 ze nkola olunaku nterekako 30,000/- ne nkozesaako entambula yange n’abakozi babiri ya 9,000/- ne tulyako 10,000/-, 2,000/- ezitambuza ebikajjo okuva e Kawempe okutuuka we nkolera.\nNsigazaawo 49,000/- ze ntereka ne nnyongerezaako ne nsuubula ebikajjo ebirala. Ku ssente ze nkola omwezi nzitemaatema ne nzigyako 200,000/- ze nsasulako ekifo we nkolera, 300,000/- ne nsasulako ennyumba, 100,000/- ne nsasulako omukozi nange ne nterekako 300,000/-.\nOmubisi ngutundira mu macupa nga ssente ezigagula nzitoola ku za buli lunaku eziba ziyiseemu kubanga sibugula buli lunaku. Nsuubula obucupa 160 ku 44,800/- ne bukola ennaku ssatu.\nOmubisi gwe mpakira mu kacupa ngutunda 2,000/-. Omubisi gwe mpakira mu bukebe ngutunda 1,000/-.\nKalule ng’alembeja omubisi gw’ebikajjo gw’amaze okukamula.\nENKAMULA Y’OMUBISI GW’EBIKAJJO\nNnaaba engalo ne sabbuuni ne zitukula, olwo ne ntemaatema ebikajjo ne mbyoza bulungi mu mazzi amafumbe ne bivaako obucaafu.\nBwe mmaliriza, ekikajjo nkisalamu emirundi ebiri wakati ne nteekawo entangawuzi, nteeka ekikajjo mu kyuma ne ntandika okunyoola akakondo akaakolebwa ku kyuma kino era ne kitandika okunyiga ng’omubisi bwe guyiika mu kuuma mwe ngukuhhaanyiza.\nOluvannyuma omubisi nguteeka mu kadomola ne nteeka mu firiigi mwe nguggya okugutunda.\nNg’oggyeeko okukola omubisi gw’ebikajjo, nkola obuloddo era nabwo mbufunamu 150,000/- buli mwezi.\nENGERI GY’OKOLAMU AKALODDO\nBwe mmaliriza okukamula omubisi mu bikajjo, ogumu nguteeka mu ssefuliya ne ngufumba ne gukalira, wabula sigulinda kusiriira nga ngujjula.\nNguteeka mu katiba ne nguzza ku muliro okumala eddakiika ttaano. Oluvannyuma ngujjula nga gumaze okufuuka akaloddo. Buli kaloddo nkatunda 300/- era nkola 5,000/- buli lunaku.\nBYE NTEGESE OKUKOLA\nNtegese okugula ekyuma ekirala nkiteeke awalala mu Kampala nsobole okwongera ku nnyingiza kuba njagala kugenda kusoma mulimu gwa mu mutwe.\nOMUGASO GW’OMUBISI GW’EBIKAJJO\nJanet Nakiwala, omukugu mu byendiisa yagambye nti omubisi gw’ebikajjo guyamba omuntu okutambuza obulungi omusaayi mu mubiri.\nGuyamba okuzza amaanyi mu mubiri gw’omuntu olwa sukaali owoobutonde alimu. Guyamba mu kukendeeza ekifuba ne ssennyiga.\nOmubisi gw’ebibala gulimu ssente bw’okola n’amaanyi Ritah Nakiwu, 30, ow’e Kanyanya akamula omubisi mu bibala eby’enjawulo era agutundira mu Kampala.\nNasoma byakufumba, wabula bwe namaliriza okusoma nanoonya omulimu ne gumbula mu wooteeri.\nBwe waayita akaseera nafunayo omulimu mu kirabo ky’emmere ne nkolayo okumala emyezi 5 wabula nga bansasula kitono ate ng’ebyetaago nnina bingi.\nWano we nafunira ekirowoozo eky’okukola ebyokunywa nga mbitambuza mu Kampala.\nYayogedde engeri gy’agufunamu: Nakolanga bwe ntereka okutuusa lwe naweza ssente ezitandika bizinensi.\nNatandika na 1,350,000/- ne ngulako obuuma obukamula, ne mpangisaako ekifo ku 300,000/- omwezi ku kizimbe kya Paaka Enkadde ne nsuubulako n’ebibala.\nNasooka kukola nzekka, naye kati nkozesa abawala babiri abannyambako okuweereza abantu ab’enjawulo mu bizimbe ebituliraanye era mbasasula buli mwezi.\nMu mwezi nkola 800,000 era ku zino kwe nsasula ennyumba gye mpangisa ku 300,000 n’ekifo we nkolera 200,000/-; abakozi bombi mbawa 100,000/- ne nsigazaako emitwalo 20. Nkamula omubisi okuva mu miyembe, obutunda, ovakkedo, hibiscus, ennaanansi, cukamba, ekigagi.\nENGERI GYE NKAMULA OMUBISI HIBISCUS:\nKino kibeera kimuli ekya langi emmyufu nga n’ebimuli byakyo bimyuufu. Ng’oggyeeko akaloosa kaakyo, ekimuli kino kiwonya endwadde nga puleesa, sukaali n’okuzzaamu omusaayi.\nBw’oba ogenda okukola omubisi mu kimuli kino osooka n’ofumba amazzi ne geesera n’onnyikamu ekimuli amazzi ne gafuuka langi. Bw’omaliriza sengejja n’oteeka mu kadomola akatukula obulungi.\nOsobola okumutunda yekka nga taliimu sukaali oba osobola okuteekamu sukaali. Kino kisinziira ku kasitoma ky’ayagala.\nOmubisi gw’ekimuli kino osobola okugutabula mu mubisi omulala omuntu n’omugattiramu bw’aba ayagadde. Osobola okugattamu emiyembe, obutunda, yogati, ovakkedo n’omubisi omulala.\nEmiyembe Osooka n’ogyozaako n’ogisusaako ebikuta oluvannyuma n’ogisalaasala n’oteeka mu kuuma akagikuba n’okamulamu omubisi Ovakkedo Omwoza bulungi n’oggyamu ensigo, bw’omaliriza n’omusalaasala n’oteeka mu kuuma akakuba ebibala n’okamulamu omubisi.\nEnnaanansi Osooka n’ogyozaako n’osalako ebikuta n’oteeka mu kuuma akakamula omubisi.\nCukamba Osalako ebikuta n’osalaasala n’oteeka mu kuuma akakamula omubisi.\nObutunda Obwoza bulungi n’obusala okuggyamu obusigo bw’ossa mu kuuma akakamula omubisi.\nEkigagi Kino oggyako ebikuta eby’omunda n’obiteeka mu kuuma akakuba omubisi n’okamula.\nSSENTE ZE NKOZESA NE ZE NFUNA\nAkadomola k’amata ge nkozesa mu yogati nkagula 9,000/- ne nfunako amagoba ga 5,000.\nEkimuli kya hibiscus nkigula 2,000/- ne nfunako 15,000/-\nEmiyembe ngigula 6,000/- ne nfunako 15,000/-.\nCukamba ngula wa 5,000/- ne nzigyamu 25,000/- olunaku.\nOvakkedo ngula wa 10,000/- olunaku ne nzigyamu 35,000/-.\nEnnaanansi ngula za 10,000/- ne nfuna 30,000/-.


Bukedde Online - Olutalo lw'ettaka lya Bobi Wine lumaze emyezi 6\nBobi Wine aluse pulaani okulemesa abamugoba...\nFred Nyanzi muganda wa Bobi Wine yayogedde asimba amannyo ku buli kigambo nti: Kamwokya ssi Lusanja! Yazzizzaako kunnyonnyola nti bakoze enteekateeka okulwana olutalo okukakasa nti Bobi Wine n’abantu abalala abali ku ttaka lino tebasendebwa.\nYagasseeko nti: Tulina buli kiwandiiko ekiraga nti ekifo ekyo kya Bobi Wine era yakifuna mu mateeka n’olwekyo tewali agenda kutuggyawo. Mu nteekateeka gye balina mulimu okugenda mu kkooti bagikakase nti omuntu Bobi Wine gwe yagulako yooyo omutuufu eyali nnannyini poloti, okwo bagatteko ebiwandiiko ebirala ebikakasa obwannannyini.\nWabula Nyanzi mu kwogera yalabudde nti, “Abagambibwa okuba bayinvesita nabo twagala bagoberere mateeka kubanga bwe banaasalawo okukozesa effujjo, naffe tulina Pulaani B” Nyanzi yagambye nti ebbanga abantu be baagala okusengula lye bamaze mu kifo ekyo ddene nnyo era amateeka g’ebyettaka gonna gali ku ludda lwabwe, n’olwekyo bagenda kulwana basimbe ne nnakakongo.\nNyanzi yagambye nti olaba balwanirira b’e Lusanja abaasendebwa omwaka oguwedde, naye ate ku kiri ku Bobi Wine yennyini, baakuggyayo amaanyi gaabwe gonna. Yagambye nti bateebereza nga waliwo be yayise Bamafia mu gavumenti abaagala okunyigiriza Bobi Wine olw’enteekateeka z’ebyobufuzi bya People Power z’akolako, wabula nti tebatidde.\nKyokka akulira ekitongole ekiketta munda mu ggwanga ekya ISO Col. Kaka Bagyenda omu ku babadde bagoberera ensonga z’ettaka eryo oluvannyuma lw’okutuukirirwa abagambibwa okuba banannyini lyo yasambazze ebyogerwa nti enkaayana zino zirina akakwate ku byobufuzi by’ekisinde kya People Power, Bobi Wine ky’akulira.\nBobi Wine bwe yatuukiriddwa eggulo yagambye nti omuntu ayogerwako nga yinvesita amuwulira buwulizi era tafunanga ku kiwandiiko kyonna kiva mu baagala kumusengula era tayagala kwogera ku nsonga ezo okutuusa nga bamuwadde ekiwandiiko. Wadde Bobi Wine yagamba nti yali afunye ekyapa, wabula abamu ku batuuze e Kamwokya baatutegeezezza eggulo nti ekyapa yali tannakifuna ng’akyali mu kukigobako, embeera n’etabuka era ne bikoma mu kkubo.\nOLUTALO KU TTAKA LUMAZE EMYEZI 6\nOlutalo ku ttaka lino lwasituka ku ntandikwa ya March, abagambibwa okuba bannannyini ttaka nga bakulemberwa Ssenfuka lwe baalaalika okusengula abantu abo batwaliremu ne Bobi era ne babawa ennaku 7 zokka.\nWabula enteekateeka eyo yayimiriramu oluvannyuma lw’abali ku ttaka eryo okutuuza olukiiko ne bawakanya eby’okubasengula mu kifo we bamaze emyaka emingi.\nMu lukiiko olwali e Kamwokya, Bobi Wine yayogeza maanyi nti: Etteeka ly’ettaka eriyamba ow’e Munyonyo, Muyenga ne Kololo; lye lirina okuyamba owa “Ghetto” (ebifo by’omugotteko) e Kamwokya n’awalala. Yagattako okulabula nti: Tugenda kugoberera amateeka mu lutalo luno, naye nabo balina okugagoberera.\nBwe banajja n’ekifuba okutuggya wano; tugenda kubalaga nti ako akazannyo aba Ghetto be basinga okukategeera. Kigambibwa nti oluvannyuma lw’okusanga okusoomoozebwa okwo, Ssenfuka ne banne kwe kufuna Bongo ne bamuyingiza mu nteekateeka ezigula era n’akkiriza era kati akasattiro akaliwo ke ka yinvesita eyeesomye okusenda buli kizimbe ekiri ku ttaka eryo.


Eky’okukwata ku bbere lya Ingrid Tulinawe kimusasuzza obukadde 170 – Watchdog Uganda\nKKOOTI enkulu mu Kampala evuddeyo n’elagira Gavumenti esasule bunnambiro Ssabakunzi w’ekibiina kya FDC Ingrid Turinawe obukadde bwe nsimbi 170, nga egamba nti baatyoboola eddembe lye lwe bamunyiga amabeere Poliisi bwe yali emukwata.\nBino byaliwo mu mwaka gwa 2012 Poliisi bwe yali elemesa abakulembeze ba FDC okukuba olukungaana mu kibuga kye Nansana wansi w’omugendo gwa (4GC) For God and my Country.\nAkatambi akakwatibwa kaalaga nga ab’aPoliisi bakikasikanya Turinawe era ne kalaga omu nga amunyiga amabeere, ekyavumaganyisa ennyo ekitongole kya Poliisi olw’ekikolwa ekyakolebwa ku Mukyala omuzadde.\nBwabadde awa ensala ye ku lw’okuna omulamuzi Oumo Oguli agambye nti Turinawe yatulugunyizibwa ebitagambika saako n’okuswazibwa bwe yali akwatibwa, nagamba nti asaana okusasulwa olw’obuvune obwamutuusibwako.\n“Bakusasule obukadde 170 olw’okutyoboola eddembe lyo, kubanga tewalina n’amusango wali ogenda kwetaba mu lukungaana” Oguli bwe yagambye.\nMu kusooka Turinawe yali yasaba obukadde 300 nga agamba nti ku lunaku olwo ne mmotoka ye yayononeka, nga nayo yali ayagala Gavumenti egisasule.\nWabula kino omulamuzi akigaanye nagamba nti ensimbi obukadde 300 nnyingi nnyo nga 170 azilabye nga zimala okumuliyirira, kubanga n’emmotoka gyayogerako teyalaga bujulizi bumatiza nti yayononeka.\nTurinawe okutuuka okunyigibwa amabeere yali agenda mu lukungaana lw’ekibiina kya FDC e Nansana abaselikale abaali baduumirwa eyali omuduumizi wa Poliisi mu Kampala n’emiriraano Andrew Felix Kaweesi ne bamugwako ekiyiifuyiifu ne bamusikambula mu motooka ye mu kavuvungano akaaliwo ne bamukwata ku mabeere ekyatyoboola ekitiibwa kye nga omukyala.\n20th July 2018 at 17:45


SOBI yagenda ku ttivvi n’ategeeza nga bwe watagenda kubaawo bubbi mu Ssekukkulu kuba ye y’abadde akulira ebibinja by’ababbi, naye obubbi yabuvaamu! Okuva olwo abantu babadde beewuunya omuntu ng’ono okuvaayo ne yeewaana nga bwe yatta abantu n’okunyaga kyokka ne watabaawo kimukolwako.\nWabula eggulo, poliisi yamuzinzeeko ne banne abalala babiri okuli Shafik Kasozi ne Kim Kimbugwe.\nAbaserikale okuva ku poliisi y’e Nsangi be baakutte Sobi. Baamusanze ku Rose Gardens e Kyengera ng’agenda mu lukiiko lw’abaamawulire abeeko by’ayogera.\nSobi olwamukutte, baamutwaliddewo e Nalufenya okutandika okumubuulirizaako naddala ku bye yayogera nti asse abantu bangi era n’okubba nti era alina n’abamu ku baserikale naddala mu poliisi b’akolagana nabo mu ttemu lino n’obubbi.\nOmwogezi wa poliisi mu Kampala n’emiriraano, Luke Owoyesigire yakakasizza okukwatibwa kwa Sobi n’agamba nti baagala ayongere okubannyonnyola ku ky’okutta abantu kye yategeeza eggwanga era ababuulire n’abaserikale ba poliisi be yayogerako b’akolagana nabo mu bumenyi bw’amateeka buno.\nMu kamu ku butambi Sobi mw’ayogerera ku bikolobero by’azze akola, agamba nti ajjukira abantu bangi b’azze atta nti naye olw’obutajjukiza bang'anda z’abantu bano nnaku gye bayitamu, yasalawo okusirikira amannya g’abagenzi, obulamu bugende mu maaso.\nSobi yakwatibwa mu mwaka gwa 2012, ku ttemu eryali ku Arua Park omwattirwa abantu n’okunyaga ekibanda ky’ensimbi era yatwalibwa e Luzira n’asibwa.\nOluvannyuma yateebwa, n’ategeeza nga bwe yali avudde ku by’okubba nga kati akolagana ne poliisi okugiyambako okulwanyisa ettemu n’obubbi.\nWabula gye buvuddeko yavaayo n’ategeeza nga bwe yali afunyemu obutakkaanya n’abamu ku banene mu poliisi era emirimu gye n’agikyusa n’agizza mu kitongole kya ISO.\nMu November w’omwaka oguwedde, akulira ISO Col. Frank Kaka Bagyenda yategeeza nti baali bakolagana ne Sobi okubayambako okukwata ababbi ab’olulango era bakolagana n’abamenyi b’amateeka abalala mu kugezaako okubakozesa batuuke ku bantu bennyini abakyamu be babeera banoonya.\nWabula okukwatibwa kwa Sobi kuyinza okwongera embiranye eriwo wakati wa poliisi ne ISO ng’ebitongole bino byombi birudde nga bikuubagana ku ngeri gye bikolamu emirimu. Mu biseera bya Ssekukkulu, Sobi yakola ekikwekweto mu Kisenyi ng’ali wamu n’aba ISO ne bakwata abamenyi b’amateeka.\nKyokka baali babakwata, ne wabaawo atemya ku poliisi ya Old Kampala n’ebarumba ne beenyoola okumala ekiseera wabula oluvannyuma poliisi yategeera nti abaali ne Sobi baali baserikale, nabo kwe kuvaayo ne bagenda olwo Sobi ne banne ne bagenda n’ekikwekweto mu maaso.\nSobi ng’amannya ge amatuufu ye Paddy Sserunjogi, yali muvuzi wa takisi ku siteegi y’e Luzira.\nAgamba nti ekiseera kyatuuka nga ssente tezijja ate ng’alina ebizibu bingi, n’asalawo okutandika okubba obuntu obutonotono ng’obusawo bw’abakyala.\nAbaserikale baamuyambanga kinene okumuggyanga mu kkomera buli lwe baamusibanga era nga bamuyamba ne mu kkooti okulaba nti avvuunuka emisango olwo n’addamu okutta n’okubba n’afuna ssente.\nYagenda mu ggiimu n’azimba omubiri era bwe yatandika okubba, ssente z’ajja kyokka nga bamukwata ne bamusibayo wiiki oba ennaku n’avaayo n’atandikira we yakoma.\nAgamba nti kiseera kyatuuka n’akwatagana n’abamu ku baserikale mu poliisi abaamuwanga emmundu n’abba n’abaleetera omunyago.\nOmusango ogwamusibisa ebbanga eddene, lyali ttemu n’obubbi ebyali ku Arua Park. Kyokka Sobi agamba nti yali ayitawo buyisi n’asanga nga poliisi esazeeko ekifo era mu kavuvuhhano kano yakwatibwa n’atwalibwa e Luzira n’aggulwako ogw’obutemu.\nOluvannyuma yateebwa, n’alangirira nga bw’alokose n’ava mu bubbi era poliisi n’emusembeza n’atandika okukolagana nayo ng’agiyambako okukwata ababbi ab’omutawaana mu bitundu by’eggwanga eby’enjawulo.


Bukedde Online - Omuwala bamuwambye ne bamutta mu bukambwe\nOmukazi omulala alimbye omusajja olubuto\nClare Nantege Kawuma, 24, abadde yaakamala ddiguli yâ€™obwannansi era nga muwala wa Dr. Herman Joseph KawumaÂ omutuuze wa Heritage zooni e Kansanga mu Kampala.\nKitaawe wâ€™omugenzi omuto John Mary Kyewalabye eyanonye omulambo e Masaka annyonnyola bwati;\nKu Lwomukaaga ku makya, Nanteg\nKu Lwomukaaga ku makya, Nantege yategeezezza nnyina nga bwâ€™agenda ku mulimu e Mulago mu kibiina kyâ€™obwannakyewa ekiyitibwa Baylor College Project. Nnyina kwe kumutuma ayitire mu bbaka ya Orient amuggyireyo ensimbi 1,000,000/- azimureetere ngâ€™akomawo awaka olweggulo.\nKu ssaawa nga 10:00 ezâ€™olweggulo, omugenzi yakubidde nnyina essimu nâ€™amutegeeza nga bwe yabadde amaze okuggya ssente mu banka nti era alinako wâ€™ali alya ku mmere oluvannyuma akomewo.\nWabula Nantege baamulinze okutuusa obudde lwe bwazibye nga tebamulabako.\nBaatandise okunoonya era kwe kukubira essimu Grace Ssekamatte mwannyina wâ€™omugenzi akolera mu kitongole kya UMEMEÂ e Masaka ne bamutegeeza nga mwannyina bwe batamulaba.\nOmugenzi Nantege abadde atera okugenda e Masaka nâ€™asulayo era mwannyina Ssekamatte yanoonyezza mu bifo byonna mwâ€™atera okusula ngâ€™agenze e Masaka nga taliiyo.\nWabula ku Ssande, waliwo eyakubidde Ssekamatte essimu nâ€™amutegeeza nga bwe waliwo omulambo gwâ€™omuwala ogutaabaddeko kiwandiiko kyonna ogwasangiddwa ku kkubo poliisi nâ€™eguggyawo nâ€™egutwala mu ggwanika.\nMwannyina wâ€™omugenzi bwe yatuuse mu ggwanika, okwetegereza nga ye mwannyina kwe kukubira abazadde essimu abaagenze oluvannyuma neÂ baggyayo omulambo ku Mmande.\nNantege yatemuliddwa ku kasozi Bwala okumpi nâ€™ekibuga Masaka era omutemu yamukubye jjinja ku mutwe ne gubetenteka era teyasangiddwako kintu kyonna nga ne sente ze yabadde aggye mu banka zaabadde zitwaliddwa.\nEnsonda mu poliisi zategeezezza nti omuwala ono yandiba nga yawambiddwa buwambibwa okuva mu Kampala nâ€™atwalibwa e Masaka kyokka nga mu kumutwala, yasoose kunywesebwa bintu ebyamuwunzizza nâ€™aba nga takyategeera.\nEnsonda zoongerako nti we baamuttidde, tewasangiddwawo nsitaano yonna ekiraga nti yaleeteddwa ngâ€™agonze era olwamutuusizza awo omuntu nâ€™amukuba ejjinja eryamuttiddewo nga teyeerwanyenako.\nDr. Male Mutaawe owâ€™omu ddwaliro lyâ€™e Masaka eyakebedde omulambo gwâ€™omugenzi, yaguggyemu omwana abadde aweza emyezi etaano nga mulenzi.Poliisi omulambo yaguggyemu obwongo nâ€™ebutwala e Mulago okubukebera okulaba oba waliwo ebiragalalagala ebyasoose okuweebwa omugenzi nga tannattibwa.\nWaliwo ensonda ezaagambye nti Nantege abadde acanga abasajja nga waliwo omusajja ali ebweru wâ€™eggwanga ngâ€™atera okuweereza ssente ngâ€™aziyisa mu Western Union kyokka ate nga waliwo muganziwe omulala mu Kampala ngâ€™ono alowoozebwa nti yâ€™abadde nnannyini lubuto.\nAkulira bambega ba poliisi e Masaka , Steven Etyang yategeezezza nti bagguddewo fayiro nnamba CRB118/2010 okunoonya nâ€™okuzuula abaatemudde omugenzi.\nOmulambo gwa Nantege eggulo ku Lwokubiri gwatwaliddwa e Bukuumi mu disitulikiti yâ€™e Kibaale gye gwaziikiddwa.\nBazadde bange bannemesa omusajja


Bukedde Online - Mukomye okucamuka olw'akawayiro akakugira Pulezidenti okuddamu okwesimbawo - Kadaga\nSIPIIKA Rebecca Kadaga alabudde ababaka okukomya okucamuukirira n’okukubaganya ebirowoozo ku ky’okuggya ekkomo ku myaka gy’obukulu Pulezidenti gy’alina okuba nagyo okwesimbawo ng’agamba nti ebbago ly’okugikyusa terinnatuuka mu Palamenti.\nW'ayogeredde bino ng’abantu abatali bamu batandise okukubaganya ebirowoozo ku ky’okuggyawo ekkomo ly’emyaka 75 egy’obukulu eyesimba ku bwa Pulezidenti gy’alina obutasussa nga kiteberezebwa nti Konsityusoni eyinza okukyusa akawayiro kano ne kaggyibwamu.\nKonsitityusoni egamba nti omuntu okwesimba ku Bwapulezidenti alina okuba wakati w’emyaka 35 ne 75. Kati kano akawaayiro bwe kasigala mu Konsityusoni kawandula Pulezidenti Museveni obutaddamu kwesimbawo mu 2021.\nKyokk Kadaga yagambye:\n‘’ Waliwo abatandise okutiisatiisa ababaka ku nsonga y’akawaayiro kano. Lwaki mucamuka ku bbago ly’etteeka ly’okukyusa mu Konsityusoni eritannatuuka na mu Palamenti ?’’.\nPulezidenti wa DP Nobert Mao yagambye nti ekibiina kigenda kukozesa amakubo gonna agasoboka okulwanyisa okuggya akawaayiro kano mu Konsityusoni ne bwe kinaaba kyetaagisa kugenda mu kkooti.\nKyokka Sipiika Kadaga eyabadde akubiriza Palamenti eggulo yategeezezza nti ebbago ly’okukyusa Konsityusoni terinnatuuka mu Palamenti n’olwekyo ababaka bave mu kwonoona ebiseera n’okukubaganya ebirowoozo ku bbago eritaliiwo.\nMinisita w’eggwanga ow’ebyamatteeka Mwesigwa Rukutana yagambye nti n’ebbago ly’okukyusa mu Konsityusoni terinnakolebwa. N’agamba nti ayagala okuggyawo okutya n’okucamuka mu bantu ku bbago lino nti terinnakolebwa.\nGavumenti yategeeza nti egenda kussaawo akakiiko akakung’aanya ebirowoozo by’okukyusa mu Konsityusoni ya 1995 abantu bawe bye baagala okukyusibwamu.\nMuno mwe musuubirwa okuggyira akawayiro ku kkomo ku myaka gya Pulezidenti.


KYENGERA PARISH DAY\nOBUBAKA OKUVA EWA BWANAMUKULU\nAbantu ba Katonda mwenna abassa ekimu mu kibiina ky'abakkiriza nti mu Yezu Katonda yafuuka omuntu nga ffe bw'atyo natugatta netubeera baana be ab'enda emu. Ekitufuula ekibiina ky'abakkiriza abakugaana bulijjo okutendereza Katonda bwetutyo ne tubeera Klezia wa Kristu e Kyengera. Awo nno mbalamusa mu kiramuso kya Paulo nti “ Eneema ya Mukama waffe Yezu, okwagala kwa Katonda wamu ne Mwoyo Mutuukirivu bibeere nammwe mwenna.\nFfe ng’ekimu ku bitundu by’ekibiina ebikola Klezia wa Kristu ow’Essaza lye Kampala tukuza olunaku lwaffe ng'abakristu b'e Kyengera. Twebaza Omukama atusobozezza era bulijjo ali naffe mu kukola byonna ebisobosezza Parish yaffe obutaddirira mu nkulakulana. Twebaza Omukama okutuwa Abakristu abeewayo okukuza Parish yaffe anti tewali lunaku luyitawo nga tolabye nkiiko zikolebwa era nga zonna zigenderera kukulakulanya Parish yaffe. Ddala tuli baana ba nd’emu era ffenna tussa kimu. Kino kirabikira nti kumpi buli mwaka waliwo ekipya ekikolebwa.\nOmwaka guno tuli mu kumaliriza ekikomera Parish yaffe ewone okulumbibwa ababbi. Tusuubira mu November w’omwaka guno okutandika okuzimba essomero eppya erya primary. Abaana baffe nabo basomere mu ssomero ery’omulembe. Bannange mbebaza omutima ogwo ogwagala Parish yaffe era naffe Abasaserdooti ne mu twanguyiza okubaweereza obulungi. Mwebale era nsaba Omukama amaka gammwe agajjuze essanyu n'eddembe.\nAte mu linnya lya bannange bwetukola omulimu ogw’okubaweereza mbebaza nnyo okutwagala, okutulabirira obulungi. era sirowooza nti waliwo n’omu ku ffe gwemujjuza. Naffe tubasuubiza okwongera okubaweereza n'amaanyi gonna. Mmaliriza nga mbagamba nti eddembe lya Mukama waffe Yezu Kristu okwagala kwa Katonda n’okussa ekimu okwa Mwoyo Mutukirivu, bisigale nammwe mwenna. Mbagaliza olunaku olulungi.\nOmuweereza wammwe Msgr. Lawrence Kanyike\nPHOTOS FROM FR. JOSEPH SSERUGGA\nConfirmation - Nabbingo Parish\nMISSION SUNDAY (2nd Collection for Missionary Work)\nKibiri Parish Day\nGood Samaritan Day - Kansanga Parish\nOlusirika Entebbe Vicariate at Ndejje Parish


Bukedde Online - Katikkiro awabudde aboogezi b'okumikolo\nGwe yandaga nga kitaawe yali bba\nBayodde abazannya zzaala e Kabowa\nKATIKKIRO Charles Peter Mayiga anenyezza aboogezi ku mikolo gy’Okwanjula olw’okuzinisa abako amazina agatasaana, okubawa akazindaalo okwogerera ku buko, okulera ku baagalwa baabwe, okumansamansa ssente saako n’okwambala mu nnyambala etali ya Kiganda ku mikolo gino.\n“ ….Bwetuleka ebintu okutambula nga bwetubiraba, ekiseera kijja kutuuka ng’okwanjula tekulimu makulu, olwo abaana nga babaggya mu mabbala nga n’abazadde tebamanya ngenda y’abaana baabwe.\nMu mikolo gino, omuko ayambala ekkanzu Enganda, so si kkanzu empalabu era teyandyambadde bitengi. N’ekirala mulekerawo okuzinisa abaana gyemugenze okwanjula, ag’okwefukuta,” Mayiga bweyasomozezza aboogezi bano okulungamya emikolo.\nBino abyogedde asisinkanye aboogezi bano e Bulange- Mmengo olwaleero , 2017 naabebaza olw’okubeera omuzindaalo gw’ebintu ebikolebwa Obwakabaka n’okuyigiriza abantu obuwangwa bwabwe era n'ategeza ng’Obwakabaka bwe bulowooza ku ky’okukola amazzi Amatongole okugatta ku bintu ebirala ebireeteddwa okwongera ku nnyingiza.\nMayiga yabasabye okuggumiza enkola eyayisibwa olukiiko lwa Buganda ey’okusimba emiti mu kwanjula, ennyimbe n’emikolo emirala kyokka n'abalagira okusimbanga egyo egy’ekinnansi, okulambika ku nnyimba empya ey’oluyimba Ekitiibwa Kya Buganda n’obudde omuko bwalina okuva gyeyagenze okwanjula.\nMinisita Ow’Obuwangwa, ennono n’Obulambuzi, Denis Walusimbi Ssengendo akubirizza abantu bano okufuba okukozesa olulimi olutuufu mu kiseera nga bakola kubanga bwebatakole kino, Oluganda luyinza okusanaawo nga balaba kyokka nga mwebaggya ensimbi.\nAboogezi bakulembeddwamu Ssentebe waabwe, Hannington Ssonko ng’ono ategezezza nti ekibiina kyabwe kyongedde okwenyigira mu mirimu gy’Obwakabaka mu bitongole nga Nnabagereka Foundation, Kabaka Foundation n’ebirala kyokka ne basaba Katikkiro okubafunira ekifo webayinza okuteeka ofiisi.\n“Tusaba okuweebwa ku mukisa tusisinkane ku Ssabasajja Kabaka tumubuulire engeri gye tutambuzaamu omulimu gwaffe kubanga tumulinamu ennyonta okumulabako.”\nOmukolo gwetabiddwako Minisita Omubeezi ow’obuwangwa Yusuf Wamala Ggaganga, Ronald Kawaddwa owa Majestic Brands n’abakungu abalala.\nKabaka asibiridde Abaganda entanda


Psalm 89 HOF - Zabbuli 89 LCB | Biblica América Latina\nPsalm 89 HOF - Zabbuli 89 LCB\n1Nnaayimbanga ku kwagala kwo okungi, Ayi Mukama, emirembe gyonna.\n2 Ddala ddala nnaategeezanga nti okwagala kwo tekuggwaawo ennaku zonna;\n3 Nakola endagaano n’omulonde wange;\n4 “Ezadde lyo nnaalinywezanga ennaku zonna,\n5 Eggulu linaatenderezanga ebyamagero byo n’obwesigwa bwo,\n6 Kale, mu ggulu waggulu, ani ageraageranyizika ne Mukama?\n7 Katonda atiibwa nnyo mu lukiiko olw’abatukuvu;\n8 Ayi Mukama Katonda ow’Eggye, ani akufaanana?\n9 Ggwe ofuga amalala g’ennyanja;\n10 Lakabu wamubetentera ddala;\n11 Eggulu liryo, n’ensi yiyo;\n12 Watonda obukiikakkono n’obukiikaddyo;\n13 Oli wa buyinza bungi nnyo; omukono gwo gwa maanyi,\n14 Obutuukirivu n’obwenkanya gwe musingi gw’obwakabaka bwo.\n15 Balina omukisa abantu abamanyi okukutendereza Mukama n’amaloboozi ag’essanyu;\n16 Banaasanyukiranga mu linnya lyo okuzibya obudde,\n17 Kubanga gw’obawa amaanyi ne bafuna ekitiibwa.\n18 Ddala ddala, Mukama ye ngabo yaffe,\n19 Mu biro biri eby’edda wayogera n’omuweereza wo\n20 Nalaba Dawudi, omuweereza wange;\n22 Tewaliba mulabe we alimuwangula,\n23 Abalabe be n’abamukyawa ndibamerengula,\n24 Obwesigwa bwange n’okwagala kwange kunaabanga naye,\n25 Alifuga okuva ku migga\nokutuuka ku nnyanja ennene.[a]\n26 Anankowoolanga ng’agamba nti, Ggwe Kitange era Katonda wange,\n27 Ndimufuula omwana wange omubereberye,\n28 Okwagala kwange kunaabeeranga naye ennaku zonna;\n29 Ezzadde lye teririggwaawo emirembe gyonna,\n30 Abaana be bwe banaanyoomanga amateeka gange,\n31 bwe banaamenyanga ebiragiro byange,\n32 ndibabonereza n’omuggo olw’ebibi byabwe,\n33 Naye ssirirekayo kumwagala,\n34 Sigenda kulemwa kutuukiriza ndagaano yange,\n35 Nalayira omulundi gumu, ng’obutuukirivu bwange bwe buli,\n36 Ezzadde lye teririggwaawo emirembe gyonna;\n37 Entebe ye ey’obwakabaka erinywezebwa emirembe n’emirembe,\n38 Naye kaakano, gwe wafukako amafuta omusudde,\n39 Endagaano gye wakola n’omuweereza wo wagimenyawo,\n40 Wamenyaamenya bbugwe we yenna,\n41 Abatambuze baanyaga ebintu bye;\n42 Wayimusa omukono gw’abalabe be ogwa ddyo,\n43 Wakyusa ekitala kye\n44 Ekitiibwa kye wakikomya;\n45 Ennaku z’obuvuka bwe wazisalako,\n46 Ayi Mukama, olyekweka ennaku zonna?\n47 Jjukira ekiseera ky’obulamu bwange nga bwe kiri ekimpi.\n48 Muntu ki omulamu atalifa, omuntu asobola okwewonya okufa\n49 Ayi Mukama, okwagala kwo okw’edda okutaggwaawo,\n50 Ayi Mukama, jjukira abaweereza bo nga basekererwa,\n51 abalabe bo banvuma, Ayi Mukama;\n52 Mukama atenderezebwenga emirembe gyonna!\n89:25 Ennyanja eyogerwako wano ye ya Meditereniyaani, n’emigga gya Fulaati n’amatabi gaayo. Eyo ye yali ensalo ey’ensi eyasuubizibwa Dawudi ne Sulemaani.


Bukedde Online - Ab'e Bukomansimbi mwewale ebikolwa eby'effujjo\nIsma yeetondedde Full Figure n'amukulisa o...\nBy Phiona Nanyom\nOmubaka wa Pulezidenti mu disitulikiti y'e Bukomansimbi, Yahaya Kakooza alabudde abantu b'e Bukomansimbi obutetantala kwenyigira mu bikolwa eby'effujjo mu kaseera kano ak'ebyobufuzi.\nRDC ng'ayogera eri abantu.\nAbatuuze nga bawuliriza RDC.\nKakooza agambye nti abavubuka bangi mu ggwanga bazze benyigira mu bikolwa ebitabazimba. Alayidde nti kikafuuwe owa ab'ebukomansimbi omwaganya okwenyigira mu bikolwa bino.\nOkuvaayo n'ayogera bino kivudde ku bavubuka abazze benyigira mu bikolwa eby'effujjo n'okusosonkereza ebitongole ebikuuma ddembe mu nkung'ana za bannabyabufuzi ab'enjawulo e Bukomansimbi n'agamba nti anaakwatibwa nga yenyigidde mu bikolwa bino waakumuwuliramu omusera.\nOkulabula kuno Kakooza akukoledde ku kyalo Misenyi mu ggombolola y'e Kitanda bw'abadde asisinkanye abatuuze n'abakulembeze okutema empenda z'okumalawo ebbula ly'amazzi mu kitundu kino erimazeeko abatuuze emirembe.\nMu ngeri yeemu Kakooza alaalise n'okusiba Bannabukomansimbi abeenyigidde ennyo mu kusaanyawo obutonde bw'ensi ng'agamba nti ky'ekimu ku biviiriddeko ebbula ly'amazzi okweyongera mu Bukomansimbi.\nYe Ssentebe Muhammad Kateregga asinzidde wano n'ategeeza nga disitulikiti bwe basanga okusoomoozebwa kwa ssente entono ezibaweebwa gavumenti okusaasaanya amazzi amayonjo mu kitundu kino bwatyo n'asaba be kikwatako okubongera ku ssente kibasobozese okugonjoola ensonga eno.\nYe Ssentebe Muhammad Kateregga\nAba NRM abagambibwa okukola obwambega ku bantu abaawambibwa basattira\nMuseveni yeeyamye okutuukiriza Abasoga bye basabye\nObuwanguzi bundi mu ttaano - Mulyannyama\nAmazzi gava ku ki?


Bukedde Online - Dayirekita wa KCCA omuggya alayiziddwa Lukwago n'amulabula\nEbizuuse ku mutembeyi eyafumise abakozi ba...\nDAYIREKITA wa Kampala omuggya Dorothy Kiyimba Kisaka akwasiddwa ofiisi mu butongole n'ayanjula ensonga musanvu z'agambye nti ze zigenda okukyusa ekibuga.\nDAYIREKITA wa Kampala omuggya Dorothy Kiyimba Kisaka ng'alayizibwa\nAbadde akola nga dayirekita Ying Andrew Kitaka okumala emyezi 20 amutegekedde omukolo ku City Hall kw'amukwasisizza obuyinza n'ebiwandiiko ebyenjawulo era akulira abakozi mu ggwanga, Dr John Mitala n'amulayiza n'okumukuutira nti ateekwa okukuuma ebyama n'ebyobugagga bya Gavumenti.\nAtegeezezza nti ayagala KCCA ebeere ekyokulabirako eri ebitongole byonna mu kugenda mu maaso n'okukolera emirimu mu mateeka.\nAgenda kukulembeza nkulaakulana y'ekibuga ey'omugundu ate nga etambulira ku misinde gya kizungirizi.\nAgenda kukola na buli muntu okusitula ekibuga n;okukikyuusa kubanga kya bonna wabula tagenda kukola yekka.\nAgenda kwewala abantu abatayagala nkulaakulana ya kibuga kubanga Kampala gwemumuli gw'eggwanga.\nAzze kuweereza bantu bonna [ bannakampala] n'amawanga gonna 56 agakola eggwanga kubanga ekibuga kyabonna tayagala kusosola muntu yenna.\nAgenda kutumbula n'okunyikiza emiramwa gyonna egiragirwa abakozi ba gavumenti naddala obwenkanya , okukola ennyo, okuba omugonvu eri bannakampala n'okugoberera amateeka ga Gavumenti.\nTaganda kuzanyisa munnakampala yenna kaabe mukozi wa KCCA agezaako okwonoona ebintu bya Gavumenti ebikoleddwa naddala ababba ebitaala , ebisaanikira ku binnya by'amazzi kyokka agenda kwaniriza oyo ayagaliza KCCA ebirungi ebigitwaala mu maaso.\nLoodi Meeya Lukwago ne Minisita Among\nYeebazizza obukulembeze bwa KCCA obuliwo okutandikira ku bwa loodi meeya Erias Lukwago, abadde akola nga dayirekita Andrew Kitaka ne Jennifer Musisi eyagenda nti tazze kutta bye bakoze wabula okwongera okubizimbirako ekibuga kikulaakulane.\nAbalala abakwasiddwa ofiisi kuliko omumyuuka wa dayirekita Ying. David Ssali Luyimbazi n'aKOLA KU NSONGA Z'ABAKOZI Grace Akullo. Ababadde mu bifo bino okuli Kitaka azeeyo okukulira eby'enguudo ate Samuel Sserunkuuma azeeyo okukulira eggwanika.\nLukwago yamwanirizza mu ssanyu kyokka naamutegeeza nti ekiseera watuukidde nga ekitongole kijjuddemu okusomoozebwa kunene naddala ku ludda lwa mabanja kubanga bangi abakibanja nga naye Lukwaago mwaali.\nYamutegeezezza nti abakozi bakibanja ssente ezisoba mu buwumbi 10 , ye Lukwaago akibanja ssente ezisoba mu bukadde 800 ne bannakampala abalala.\nYamulaze nti asanyukidde ensonga omusanvu zaayanjudde kyokka n'amugamba nti alwane nnyo okusaba Gavumenti ssente ez'ongere KCCA kubanga ebyetaaga okukola bingi.\nLukwago yamusongedde ku myaala essatu mu Kampala okuli ogwa Nalukolongo, Lubigi ne Nakamiro nti baayisa dda ssente zaagyo mu mbalirira kyokka tewali ssente .\nYamugambye nti ekitongole kyazeemu KCCA kirina loodi meeya akifuga era naye alina olukiiko lwabakulembeze baagambye nti asaana akolagane bulungi nabo kubanga bonna bakolerera bulungi bwa bannakampala.\nYing Andrew Kitaka\nDavid Ssali Luyimbazi


BISOME MU Abkhaz Afrikaans Albanian Amharic Armenian Austrian Sign Language Baoule Bassa (Liberia) Batak (Karo) Batak (Simalungun) Batak (Toba) Bicol Cebuano Chinese (Simplified) Chinese (Traditional) Chitonga Costa Rican Sign Language Croatian Cuban Sign Language Czech Czech Sign Language Danish Douala Dutch Dutch Sign Language Ecuadorian Sign Language Efik English Estonian Fijian Filipino Sign Language Finnish Finnish Sign Language French Futuna (East) Ga Georgian Ghanaian Sign Language Greek Greek Sign Language Greenlandic Guarani Guatemalan Sign Language Haitian Creole Hausa Hebrew Hiligaynon Hmong (White) Hungarian Hungarian Sign Language Indonesian Indonesian Sign Language Italian Japanese Japanese Sign Language Kinyarwanda Korean Krio Kwanyama Lhukonzo Lithuanian Luganda Luo Lutoro Luwalabu Malagasy Mapudungun Mauritian Creole Mbunda Mexican Sign Language Mizo Mozambican Sign Language Nahuatl (Guerrero) Ndebele (Zimbabwe) Nengone New Zealand Sign Language Nias Niuean Norwegian Nzema Oromo Panamanian Sign Language Paraguayan Sign Language Peruvian Sign Language Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Romany (Northern Greece) Romany (Southern Greece) Russian Sarnami Serbian Setswana Seychelles Creole Shona Sidama Sinhala Slovak Slovenian Spanish Spanish Sign Language Swedish Tahitian Thai Tigrinya Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Wallisian Wayuunaiki Wolaita Xhosa Yoruba Zapotec (Lachiguiri) Zulu\nObufuusa n’Obulogo Bibi\nSetaani ayagala wenyigire mu busamize. Bangi bawaayo ebiweebwayo eri bajjajjaabwe abaafa oba emyoyo gy’abafu baleme kutuukibwako kabi. Kino bakikola olw’okuba batya amaanyi g’emyoyo. Bambala empeta oba obukomo eby’obusamize. Banywa oba beesiga “eddagala” lye batwala nti lirina amaanyi ag’obusamize. Abamu bakweka mu maka gaabwe oba mu ttaka ebintu bye balowooza nti birina amaanyi okubakuuma. Abalala bakozesa “eddagala” ly’obusamize kubanga balowooza nti lijja kubatuusa ku buwanguzi mu bizineesi, ebigezo ku masomero, oba nga boogereza.\nObukuumi obusingayo obulungi bw’olina eri Setaani kwe kubeera ne Yakuwa nga mukwano gwo. Yakuwa Katonda ne bamalayika be ba maanyi nnyo okusinga Setaani ne balubaale be. (Yakobo 2:19; Okubikkulirwa 12:9) Yakuwa mwetegefu okulaga amaanyi ge ku lwa mikwano gye—abo abamunywereddeko ddala.—2 Ebyomumirembe 16:9, NW.\nEkigambo kya Katonda kigamba: “Temukolanga bya busamize.” Yakuwa avumirira obusamize n’obulogo kubanga ebikolwa bino biyinza okuteeka omuntu butereevu wansi w’amaanyi ga Setaani Omulyolyomi.—Eby’Abaleevi 19:26, NW.\nSitaani ndowooza embi ebeera mu bantu, oba kitonde kya ddala?


Bukedde Online - Massa awummudde okuzannyira Cranes\nMassa awummudde okuzannyira Cranes\nVilla ewutudde ey'ekyalo ggoolo 8-0\nURA bagisudde ku Express mu 'quarter' fayinolo...\nGEOFREY Massa, abadde kapiteeni wa ttiimu y’eggwanga ey’omupiira ‘The Uganda Cranes’ eyagitwala mu mpaka z’omupiira gwa Africa ez’akamalirizo eza AFCON 2017 oluvannyuma lw’emyaka 39 alangiriridde nga bw'anyuse okuzannyira ttiimu y’eggwanga.\nGeofrey Massa abadde kapiteeni wa Cranes ng'akulembedde ttiimu okufuluma akasengebwe yali egenda okuttunka ne Ghana mu mpaka za AFCON e Gabon. (STEPHEN MAYAMBA)\nMassa okusalawo kwe akutegeezezza pulezidenti wa FUFA Moses Magogo mu bbaluwa gyamukwasiza olwaleero ku kitebe kya FUFA e Mengo.\nMu bbaluwa Massa ategeezezza nga bweyenyumiririza ennyo mu bbanga ery’emyaka 12 gyamazze ng’asambira Cranes okusingira ddala okugidduumira mu mpaka za AFCON ezabadde e Gabon ku ntandikwa y’omwaka guno era neyebaza abawagizi abamwagadde mu bbanga lino nabasaba okugenda mu maaso nga bawagira Cranes gyagambye nti esigadde nnungi kubanga abazannyi balesemu abeesiga era abakiririzamu.\nOmwogezi wa FUFA Ahmed Hussein yategeezezza nti FUFA egenda kutegekera Massa omupiira ogumusibula mu kitiibwa kye nga kapiteeni wa Cranes n’okumusiima olw’ebirungi byagikoledde era bagende mu maaso okumuyamba okuzimba obulamu bwe mu kuddukanya oba okusoma obutendesi okusinziira ku ki kyanaba asazewo.


Bukedde Online - Ab'emmotoka beebugira mpaka z'e Kenya\nBANNAYUGANDA abavuzi b’emmotoka z’empaka 8 bawera okukamula entuuyo baddereeva b’amawanga amalala mu mpaka za 2021 FIA ARC Equator Rally e Kenya.\nEnkya (Lwakutaano okutuuka ku Ssande) emmotoka ezisukka mu 15 zaakwetoloola ebibuga bibiri okuli; Naivasha ne Nakuru e Kenya mu mpaka z'okulwanira obubonero ku ngule y'Afrika(African Rally Championship).\nYassin Nasser kyampiyoni w'engule y'eggwanga(NRC) sizoni ewedde, oluvannyuma lw'okulemererwa okwetaba mu mpaka z'eggwanga bbiri (Mbarara ne Ssembabule) sizoni eno agamba nti amaanyi ayagala kugateeka ku kukung'aanya bubonero ku ngule y'Afrika(ARC).\n" Guno mulundi gwa kusatu nga neetaba mu mpaka zino (2017,2018 ne 2019), omulundi ogusembyeyo nakwata kifo kya 9. Kino kitegeeza obumanyirivu mbulina era y'ensonga lwaki ssaavuze Ssembabule kuba neekengedde nti emmotoka yange eyinza okufunirayo obuzibu nensubwa eza ARC," Nasser bwe yaweze.\nRajiv Ruperalia oluvannyuma lw'okulemererwa okumalako empaka zonna essatu ku ngule ya NRC sizoni eno (Mbarara, Jinja ne Ssembabule), agamba nti ayagala kweggyako kifiini ekimuttira emmotoka ye mu buli mpaka n'atamalaako.\n"Guno gwe mulundi gwange ogusooka okwetaba mu mpaka zino, njagala kutega wano na wali, ssinga nnemererwa okufuna obubonero ku ngule y'eggwanga, waakiri naakung'aanyayo ku y'Afrika nga bwe nnyongera okufuna obumanyirivu," Rajiv bwe yategeezezza.\nDuncan Mubiru Kikankane eyaakawangula empaka za Bwera Bistro SMC Challenge Rally ezaabadde e Ssembabule agamba nti guno gwe mukisa gw'alina okutunda erinnya lye ku lukalu olw'Afrika ng'ateekawo okuvuganya mu ku bubonero bwa ‘ARC Equator Rally'.\nBannayuganda abalala abeetabyemu\nRonald Ssebuguzi/Anthony Mugambwa, Kepher Walubi/Asuman Mohammed, Jas Mangat/Joseph Kamya, Hassan Alwi ne Amanaraj Singh Ral.\nNayingira volleyball nsemberereko ku bayivu - Haji Nasiwu


Muganzi wange alaajanidde mu Bukedde ne mmusonyiwa 1 hour agoPoliisi ekutte abalima enjaga e Luweero 2 hours agoKooki yeesunga Kabaka ku mipiira gy’amasaza 2 hours ago‘Enguzi esaanyaawo Nnalubaale’ 2 hours agoKatumba Wamala; Alwanye entalo nnyingi 2 hours agoOlukiiko lwa KCCA lwaki teruyiibwa abantu balonde oluggya! 2 hours agoOmuyiyimbi Iryn Namubiru bamutadde 2 hours agoAkutte mukazi we mu bwenzi n’amugabira omusiguze ku poliisi 2 hours agoPoliisi ewabuddwa ku musango gw'omuyimbi Eddie Yawe 18 hours agoEkitongole kitubidde n’eddagala lya disitulikiti ez’enjawulo 1 day ago\nMukuumi ki asinga obulungi mu maka?Kampala | Sep 04, 2012\nAbantu bangi beyambisa embwa mu ku kuuma amaka gaabwe.\nEby’okwerinda bifuuse ensonga ku bantu abazimba amaka olw’obubbi obweyongera buli lukya.\nNga ogenda okuzimba ennyumba ey’ekirooto kyo kiba kirungi n’osooka omanya oba ekifo w’ogizimbye kirina ebyokwerinda ebinywevu.\nKyokka bwe kituuka ku kusalawo ekisinga obulungi omuntu ky’asaanye okukozesa okukuuma amaka ge olwo ne gujabagira.\nEmbwa: Abamu beeyambisa mbwa okukuuma amaka gaabwe era bangi bazitendereza nti ye mukuumi akyasinze abakuumi bonna.\nAbazitendereza basin¬ga kuzisiimako bwesigwa n’okwagala bakama baazo mu mukwano ogwa nnamaddala nga ne bwe kuba kuku¬fiiirira embwa entendeke obulungi ekufiirira.\nZirina eriiso ejjogi n’okutu okwangu¬wa okuwulira akakuba ne bwe kaba kakoze eddoboozi ttono nnyo.\nWaliwo abagamba nti embwa en¬tendeke ziri ku buseere, kyokka ogigula omulndi gumu, togisasulira buli mwezi okuggyako okugiwanga ebyokulya.\nAbazitendereza era bagamba nti tezirya nguzi era tezirina gwe zit¬tira ku liiso so nga waliwo abakuumi abamu be bawa ssente ate ne bayam¬ba ababbi okunaga bakama baabwe.\nKyokka ekizibu ky’embwa oluusi bazi¬wa obutwa n’okuzifuuyira kalifoomu.\nKkamera: Alex Kawooya okuva mu Claudes Wic international, agamba nti kamera za bika bingi omuli ze bayita Dome, Spy camera, Vando proof n’endala.\nKamera ya CCTV eri ku mulembe,eno eraba buli kimu wotali era terimba. Agamba nti engeri gyokozesaamu kka¬mera eno esinziira ku kiki ky’oyagala okulaba era n’engeri gy’oziteekawo.\nBw’oba oteeka kamera ku nnyumba nga zaakukuuma tekiba kirungi kuzi¬teeka ate mu nnyumba munda wabula ziteekebwa wabweru era ng’ennyumba ey’amaka esaanako kkamera 4 zokka okusobola okukola obulungi n’okulaba buli eyeekulubee¬seza ku nnyumba.\nBw’oba ogula kkamera zino oli¬ na okubeera omwegender¬eza ku kika ky’ogula kubanga waliwo ezitagenda bweru nga bw’oziteekayo zonooneka olw’embeera yobudde.\nKawooya agamba nti amasan¬nyalaze agavaavaako gasobola okuletera kamera okwonooneka.\nEbirungi ebiri mu kukozesa ka¬mera si kyangu kamera eno kukulimba kubanga yo ky’eraba ky’etereka nga ne bwoba toli¬iwo osobola okumanya eky¬abadde awaka mu budde bw’otaabaddewo.\nKkamera ekola esaawa 24 kubanga waliyo n’ezisobola okulaba mu kizikiza, zo tezeebaka. Kkamera zino zitandikira ku 300,000/= okutuuka ku 6000,000/.\nKyokka zo obutafaanana na mbwa oba omuntu, zikulabula bulabuzi nti zuukuka waliwo akabi naye tezisobola kukul¬wanirira.\nNaye eddoboozi ly’akade akal¬abula nga waliwo akabi oluusi litiisa ababbi ne badduka nga baliwulidde.\nAbakuumi: Bano balungi nnyo kubanga okumulaba obulabi oluusi ki¬mala, omubbi n’ateetantala ku¬lumba maka go.\nAbakuumi bali ku bbeeyi ya wansiko okusinga kkamera enkuumi.\nOmukuumi ow'ekitongole eky'obwannanyini ng'akuuma ekimu ku bizimbe mu Kampala.\nObutafaanana na kkamera, te¬babeera mu kifo kimu wabula balawuna ekifo kyonna era beetegefu okulwanirira bakama baabwe n’okulaba nga tewali ay¬ingira mu maka ge bakuuma nga taweeredddwa lukusa.\nAbakuumi basobola bulungi okupima embeera n’eryanyi ery¬etaaga okukozesebwa ekitali ku mbwa wadde kkamera. Si kyangu mukuumi kukuzuuku¬sa bya mpewo ng’awulidde kiti ekigwa okuva ku muti so nga yo embwa ekiti kisobola okugitiisa n’eboggola ne kamera ezivu¬girako n’obude ziyinza okubu¬zaabuzibwa n’obude ne buvuga.


Abantu ab’enjawulo beemulugunyizza ku bbeyi ya mafuta ekyukakyuka buli kadde, omukugu atangazizza – Watchdog Uganda\nAbantu ab’enjawulo beemulugunyizza ku bbeyi ya mafuta ekyukakyuka buli kadde, omukugu atangazizza\nEssundiro lya Shell\nEKIMU ku bintu ebisinga okukendeeza oba okwambusa ebbeyi ya buli kintu ge mafuta naddala aga Petulooli ne Dizero agatambuza ebidduka, era gano bwe geyongera ebbeeyi wabaawo akatuubagiro ka maanyi nnyo eri buli muntu yenna akola emirimu egyenjawulo mu ggwanga Uganda, ssi wano mu Ugamnda mwokka naye ne bweru mu mawanga amalala abantu basiiba kakaaba nga ebbeyi ya mafuta elinye.\nMu Ggwanga Uganda abantu abenjawulo naddala mu biseera bye nnaku enkulu ze tulimu kati batandise okwemulugunya olwe bbeyi ya mafuta ey’eyongera okusinziira mu bitundu amasundiro gaago mwe gali.\nBwotunuulira ekitundu kya Kampala wakti amafuta ga beeyi era ku masundiro omuli Shell, Total, City Oil namalala liita ya Petulooli eri ku 4020/= ate bwofulumako mu kibuga osanga amasunsiro geegamu gatunda 3780/= nga kino kye kisinze okutabula abagakozesa nga bagamba nti buno bwandiba obubbi obwe nkukunala.\nFesto Zirimala Kiggundu omutuuze we Seeta Mukono agamba nti emiwendo gino gimwewunyisa nti kubanga gikyuka kyuka nnyo okusinziira ku kitundi gyaba avugidde emmotoka ye, nga ogenda okwesanga nti bwavuga navaako mu Kampala afiirwa ensimbi ezisoba mu 350/=, kyagamba nti kikosa ebyenfuna bye.\n“Lwaki emiwendo tegiba ku mutendera gumu wonna kubanga ffe obwo tubulaba nga obubbi, abakulira amasundiro gano balina okukyusaamu ku nkola yadde nga baba baagala amagoba mangi nnyo.” Zirimala bwe yayongeddeko.\nFelsita Nakabuye omutuuze we Kyengera mu Wakiso agamba nti ewaabwe naddala essundiro lya Africa lyassa dda amafuta okutuusa ku 3450/= Petulooli kyokka amasundiro amalala gaagana era bwajja mu kibuga Kampala asanga ebbeyi ndala nnyo ne yewunya.\n“Kino kitegeeza nti ebbeyi ya mafuta mu nsi yonna elabika yakka, naye wano mu Uganda asanga yeyeterawo ebbeyi ye ku mafuta tusaba be kikwatako baveeyo balambike ebbeyi entuufu gye tulina okugagulirako kubanga tukooye obubbi” Nakabuye bwe yagambye.\nOmukugiu mu mafuta era nga ye nanyini Shell Kayunga Ronald Rwijema bwe yatuukiriddwa ku nsonga eno yagambye nti olumu ekileeta ebbeyi ya mafuta okweyongera mu bitundu ebimu kiva ku ntambula gye yagambye nti nabasuubuzi baago bakozesa sente nnyingi okugatambuza okugatuusa naddala mu byalo abantu gye bagasanga okugakozesa.\n“Banange naffe okutambuza amafuta tuagatambuza na sente kale bwe tuba twongeddemu 100/= oba 50/= tubasaba mukigumire” Rwijema bwe yagambye.\nYayongeddeko nti annaku zino amafuta gasse era nti kati ku masundiro agage aga shell gaakulira liita bagitunda 3990/= petulooli ate Dizero bamutunda 3520/= zokka.